กองทัพปลดปล่อยประชาชน

**กองทัพปลดปล่อยประชาชนจีน** () เป็นกำลังทหารของพรรคคอมมิวนิสต์จีน และสาธารณรัฐประชาชนจีน ประกอบด้วยสี่เหล่าทัพหลัก ได้แก่ กองทัพบก กองทัพเรือ กองทัพอากาศ และกองทัพจรวด และสี่เหล่าทัพเสริม ได้แก่ กองทัพอวกาศ กองกำลังปริภูมิไซเบอร์ กองกำลังสนับสนุนสารสนเทศ และกองกำลังสนับสนุนการส่งกำลังบำรุงร่วม บังคับบัญชาโดยคณะกรรมาธิการการทหารกลาง โดยมีประธานคณะกรรมการฯ เป็นผู้บัญชาการทหารสูงสุด

กองทัพปลดปล่อยประชาชนสามารถสืบย้อนต้นกำเนิดไปยังยุคสาธารณรัฐ โดยมีต้นกำเนิดมาจากหน่วยทหารฝ่ายซ้ายในกองทัพปฏิวัติแห่งชาติของพรรคก๊กมินตั๋งใน ค.ศ. 1927 ต่อมาหน่วยเหล่านี้ได้แยกตัวออกและก่อการกำเริบต่อต้านรัฐบาลชาตินิยม ก่อตั้งเป็นกองทัพแดงจีน ก่อนจะถูกผนวกกลับเข้าไปในกองทัพปฏิวัติแห่งชาติในฐานะกองทัพใหม่ที่สี่และกองทัพลู่ที่แปดในช่วงสงครามจีน–ญี่ปุ่นครั้งที่สอง หน่วยทหารคอมมิวนิสต์ทั้งสองหน่วยภายใต้กองทัพปฏิวัติแห่งชาติได้รับการปรับโครงสร้างใหม่เป็นกองทัพปลดปล่อยประชาชนใน ค.ศ. 1947 

นับตั้งแต่ ค.ศ. 1949 กองทัพปลดปล่อยประชาชนจีนได้ใช้ยุทธศาสตร์ทางทหารที่แตกต่างกันถึงเก้าประการ ซึ่งเรียกว่า "แนวทางยุทธศาสตร์" โดยแนวทางที่สำคัญที่สุดนั้นเกิดขึ้นใน ค.ศ. 1956, 1980 และ 1993 ในทางการเมือง กองทัพปลดปล่อยประชาชน และกองกำลังตำรวจติดอาวุธประชาชนมีคณะผู้แทนมากที่สุดในสภาประชาชนแห่งชาติ คณะผู้แทนร่วมปัจจุบันมีจำนวนสมาชิก 281 คน คิดเป็นมากกว่าร้อยละ 9 ของจำนวนสมาชิกทั้งหมด ซึ่งทั้งหมดเป็นสมาชิกพรรคคอมมิวนิสต์จีน

กองทัพปลดปล่อยประชาชนไม่ใช่กองทัพของรัฐชาติแบบดั้งเดิม หากแต่เป็นส่วนหนึ่งและกำลังติดอาวุธของพรรคคอมมิวนิสต์จีน และอยู่ภายใต้การควบคุมของพรรค ไม่ใช่ของรัฐ พันธกิจหลักของกองทัพปลดปล่อยประชาชนคือการปกป้องพรรคและผลประโยชน์ของพรรค กองทัพปลดปล่อยประชาชนเป็นผู้รับประกันการดำรงอยู่และอำนาจของพรรค และพรรคให้ความสำคัญอย่างสูงในการรักษาอำนาจควบคุมและความภักดีของกองทัพปลดปล่อยประชาชน ตามกฎหมายของประเทศจีน พรรคคอมมิวนิสต์จีนมีอำนาจเหนือกองทัพ และคณะกรรมาธิการการทหารกลาง (Central Military Commission: CMC) มีอำนาจบัญชาการทหารสูงสุด โดยคณะกรรมการฯ ของพรรคและของรัฐนั้นมีองค์ประกอบของสมาชิกที่แทบจะเหมือนกัน จึงถือได้ว่าเป็นหน่วยงานเดียวกันในทางปฏิบัติ นับตั้งแต่ ค.ศ. 1989 เลขาธิการพรรคคอมมิวนิสต์จีนได้ดำรงตำแหน่งประธานคณะกรรมาธิการการทหารกลางควบคู่กันไปด้วย ทำให้มีอำนาจทางการเมืองอย่างมากในฐานะสมาชิกคนเดียวในคณะกรรมาธิการสามัญประจำกรมการเมืองที่มีความรับผิดชอบต่อกองทัพโดยตรง กระทรวงกลาโหมไม่มีอำนาจสั่งการโดยตรง แต่จะทำหน้าที่เป็นตัวกลางในการประสานงานระหว่างกองทัพปลดปล่อยประชาชนกับรัฐบาลและองค์กรต่างประเทศ รวมถึงปกป้องกองทัพจากอิทธิพลภายนอก

ปัจจุบัน หน่วยทหารส่วนใหญ่ทั่วประเทศถูกจัดให้อยู่ภายใต้การบัญชาการของหนึ่งในห้ากองบัญชาการภาคพื้นตามที่ตั้งทางภูมิศาสตร์ กองทัพปลดปล่อยประชาชนเป็นกำลังทหารที่มีขนาดใหญ่ที่สุดในโลก (หากไม่นับรวมกำลังกึ่งทหารหรือกำลังสำรอง) และมีงบประมาณด้านการป้องกันประเทศเป็นอันดับสองของโลก รายจ่ายด้านการทหารของจีนอยู่ที่ 296 พันล้านดอลลาร์สหรัฐใน ค.ศ. 2023 คิดเป็นร้อยละ 12 ของรายจ่ายด้านการป้องกันประเทศของโลก นอกจากนี้ กองทัพปลดปล่อยประชาชนยังเป็นหนึ่งในกองทัพที่มีการพัฒนายุทโธปกรณ์และยุทธวิธีให้ทันสมัยเร็วที่สุดในโลก และได้รับการยกย่องว่าเป็นมหาอำนาจทางการทหารที่มีศักยภาพ โดยมีขีดความสามารถในการป้องกันตนเองในระดับภูมิภาคที่แข็งแกร่ง และกำลังเพิ่มขีดความสามารถในการแสดงอำนาจทางทหารในระดับโลกอย่างต่อเนื่อง

นอกเหนือจากการจัดเตรียมกำลังพลและยุทโธปกรณ์สำหรับการสู้รบในยามสงครามแล้ว กองทัพปลดปล่อยประชาชนยังมีส่วนร่วมในการปฏิบัติการในยามสงบร่วมกับหน่วยงานอื่น ๆ ของกองทัพอีกด้วย สิ่งนี้ปรากฏให้เห็นชัดเจนเป็นพิเศษในกรณีพิพาทเขตแดนทางทะเล ซึ่งกองทัพเรือมีส่วนร่วมอย่างมากในการวางแผน ประสานงาน และปฏิบัติการของหน่วยยามฝั่งของตำรวจติดอาวุธประชาชน

## ภารกิจ
ภารกิจหลักของกองทัพปลดปล่อยประชาชนคือการรักษาความมั่นคงและปกป้องผลประโยชน์ของพรรคคอมมิวนิสต์จีน เป็นผู้รับประกันการดำรงอยู่และการปกครองของพรรค และพรรคก็ให้ความสำคัญสูงสุดในการรักษาอำนาจควบคุมและความภักดีของกองทัพปลดปล่อยประชาชน 

ใน ค.ศ. 2004 หู จิ่นเทา ผู้นำสูงสุดของจีน ได้ประกาศภารกิจของกองทัพปลดปล่อยประชาชนจีน ดังนี้
* รักษาความมั่นคงของพรรคคอมมิวนิสต์จีน
* ปกป้องอธิปไตย บูรณภาพแห่งดินแดน ความมั่นคงภายใน และการพัฒนาชาติของสาธารณรัฐประชาชนจีน
* รักษาผลประโยชน์ของประเทศ
* รักษาและส่งเสริมสันติภาพโลก
จีนได้อธิบายถึงท่าทีทางทหารของตนว่าเป็นการป้องกันเชิงรุก ซึ่งมีการนิยามไว้ในสมุดปกขาวประจำปี ค.ศ. 2015 ว่า "เราจะไม่โจมตีเว้นแต่จะถูกโจมตี แต่เราจะโต้กลับอย่างแน่นอนหากถูกโจมตี"

## ประวัติ

### ช่วงต้น

พรรคคอมมิวนิสต์จีนได้ก่อตั้งกองกำลังติดอาวุธของตนเองขึ้นในวันที่ 1 สิงหาคม ค.ศ. 1927 ระหว่างการก่อกำเริบหนานชาง ซึ่งเป็นจุดเริ่มต้นของสงครามกลางเมืองจีน ภายหลังเหตุการณ์การสังหารหมู่ที่เซี่ยงไฮ้ใน ค.ศ. 1927 กลุ่มคอมมิวนิสต์ของกองทัพปฏิวัติแห่งชาติก็ได้ก่อการกบฏขึ้นภายใต้การนำของจู เต๋อ เฮ่อ หลง เย่ เจี้ยนอิง โจว เอินไหล และกลุ่มฝ่ายซ้ายอื่น ๆ ของพรรคก๊กมินตั๋ง ในเวลานั้นพวกเขาเป็นที่รู้จักกันในนามกองทัพแดงของกรรมกรและชาวนาจีน หรือเรียกสั้น ๆ ว่ากองทัพแดง

ใน ค.ศ. 1934 และ 1935 กองทัพแดงสามารถสามารถเอาชีวิตรอดจากการรณรงค์หลายครั้งที่นำโดยพรรคก๊กมินตั๋งของเจียง ไคเชก และเข้าร่วมในการเดินทัพทางไกล

ในช่วงสงครามจีน–ญี่ปุ่นครั้งที่สองระหว่าง ค.ศ. 1937 ถึง 1938 กองกำลังทหารของพรรคคอมมิวนิสต์จีนได้ถูกผนวกรวมเข้ากับกองทัพปฏิวัติแห่งชาติของสาธารณรัฐจีนโดยก่อตั้งเป็นสองหน่วยหลัก คือ กองทัพลู่ที่แปด และกองทัพใหม่ที่สี่ ในช่วงเวลานี้ กลุ่มทัพทั้งสองใช้ยุทธวิธีกองโจรเป็นหลัก โดยหลีกเลี่ยงการสู้รบขนาดใหญ่กับญี่ปุ่น พร้อมกันนั้นก็ได้เสริมสร้างกำลังพลด้วยการเกณฑ์ทหารจากก๊กมินตั๋งและกำลังกึ่งทหารที่อยู่หลังแนวรบญี่ปุ่นเข้ามาร่วมกองกำลังของตน

หลังจากที่ญี่ปุ่นยอมจำนนใน ค.ศ. 1945 พรรคคอมมิวนิสต์จีนยังคงใช้โครงสร้างหน่วยทหารของกองทัพปฏิวัติแห่งชาติต่อไปจนกระทั่งมีการตัดสินใจในเดือนกุมภาพันธ์ ค.ศ. 1947 ที่จะรวมกองทัพลู่ที่แปดและกองทัพใหม่ที่สี่เข้าด้วยกัน และเปลี่ยนชื่อกองทัพใหม่ที่มีกำลังพล 1,000,000 นายนี้เป็น**กองทัพปลดปล่อยประชาชน** การปรับโครงสร้างเสร็จสิ้นในช่วงปลาย ค.ศ. 1948 กองทัพปลดปล่อยประชาชนชนะสงครามกลางเมืองจีนในที่สุด และได้ก่อตั้งสาธารณรัฐประชาชนจีนขึ้นใน ค.ศ. 1949 ต่อมาก็ได้มีการปรับโครงสร้างกองทัพครั้งใหญ่ โดยมีการจัดตั้งโครงสร้างบริหารกองทัพอากาศขึ้นในเดือนพฤศจิกายน ค.ศ. 1949 ตามด้วยโครงสร้างบริหารกองทัพเรือในเดือนเมษายนปีถัดมา

ใน ค.ศ. 1950 ได้มีการจัดตั้งโครงสร้างบริหารกองกำลังปืนใหญ่ กองกำลังทหารราบยานเกราะ กองกำลังป้องกันภัยทางอากาศ กองกำลังรักษาความปลอดภัยมหาชน และกองกำลังอาสาสมัครกรรมกร–ทหาร ส่วนกองกำลังป้องกันสงครามเคมี กองกำลังรถไฟ กองกำลังสื่อสาร และกองกำลังยุทธศาสตร์ ตลอดจนกองกำลังเฉพาะอื่น ๆ (เช่น วิศวกรรมและก่อสร้าง การส่งกำลังบำรุงและการแพทย์) มีการจัดตั้งขึ้นในภายหลัง

ในช่วงเริ่มแรก กองทัพปลดปล่อยประชาชนประกอบด้วยชาวไร่ชาวนาเป็นส่วนใหญ่ การปฏิบัติต่อทหารและนายทหารนั้นเป็นไปอย่างเท่าเทียมกัน และไม่ได้มีการกำหนดยศทหารอย่างเป็นทางการจนกระทั่ง ค.ศ. 1955 เพราะการจัดองค์กรที่มุ่งเน้นความเท่าเทียมกันของกองทัพปลดปล่อยประชาชนในช่วงแรก จึงทำให้สามารถโค่นล้มระบบชนชั้นแบบดั้งเดิมที่เคยครอบงำชีวิตความเป็นอยู่ของชาวนาได้ ดังที่นักสังคมวิทยา อเลสซานโดร รุสโซ สรุปไว้ว่า องค์ประกอบของชาวนาในลำดับชั้นของกองทัพปลดปล่อยประชาชนนับเป็นการเปลี่ยนแปลงครั้งใหญ่ที่ขัดกับบรรทัดฐานทางสังคมของจีน และได้ "ล้มล้างลำดับชั้นดั้งเดิมที่เข้มงวดให้กลายเป็นความเสมอภาคอย่างที่ไม่เคยปรากฏมาก่อน"

ในช่วงเริ่มแรกของสาธารณรัฐประชาชนจีน กองทัพปลดปล่อยประชาชนมีบทบาทอย่างมากในฐานะสถาบันกำหนดนโยบายการต่างประเทศของประเทศ

### การปฏิรูปกองทัพและความขัดแย้ง

ในคริสต์ทศวรรษ 1950 กองทัพปลดปล่อยประชาชนได้รับการสนับสนุนจากสหภาพโซเวียตในการดำเนินการปฏิรูปกองทัพครั้งใหญ่เพื่อเปลี่ยนแปลงจากกองทัพชาวนาดั้งเดิมไปสู่กองทัพสมัยใหม่

นับตั้งแต่ ค.ศ. 1949 จีนได้นำยุทธศาสตร์ทางทหารที่แตกต่างกันมาใช้ทั้งสิ้นเก้าประการ ซึ่งกองทัพปลดปล่อยประชาชนเรียกว่า "แนวทางยุทธศาสตร์" โดยแนวทางที่สำคัญที่สุดนั้นปรากฏขึ้นใน ค.ศ. 1956, 1980 และ 1993 กระบวนการหนึ่งที่สำคัญในช่วงเวลานั้นคือการปฏิรูปโครงสร้างทางทหารที่นำไปสู่การจัดตั้งภูมิภาคทหาร (military regions) ขึ้นใหม่ 13 เขตใน ค.ศ. 1955

ในเดือนพฤศจิกายน ค.ศ. 1950 หน่วยทหารบางส่วนของกองทัพปลดปล่อยประชาชนภายใต้ชื่อ กองทัพอาสาสมัครประชาชน (People's Volunteer Army) ได้เข้าแทรกแซงสงครามเกาหลี ขณะที่กองกำลังสหประชาชาติภายใต้การนำของพลเอกดักลาส แมกอาเธอร์ กำลังเคลื่อนทัพเข้าใกล้แม่น้ำยาลฺวี่ ด้วยแรงกดดันจากการรุกครั้งนี้ กองกำลังจีนสามารถผลักดันกองทัพของแมกอาเธอร์ออกจากเกาหลีเหนือและยึดกรุงโซลไว้ได้ แต่ต่อมาถูกผลักดันให้ถอยร่นกลับไปทางใต้ของเมืองเปียงยางบริเวณเหนือเส้นขนานที่ 38 สงครามนี้ยังเป็นปัจจัยเร่งให้เกิดการยกระดับและพัฒนากองทัพอากาศกองทัพปลดปล่อยประชาชนอย่างรวดเร็ว

ใน ค.ศ. 1962 กองทัพบกกองทัพปลดปล่อยประชาชนจีนได้ต่อสู้กับอินเดียในสงครามจีน–อินเดีย และในเหตุการณ์ปะทะตามแนวชายแดนหลายครั้งใน ค.ศ. 1967 กับกองทัพอินเดีย กองทัพปลดปล่อยประชาชนได้ประสบความสูญเสียทั้งในด้านกำลังพลและยุทธวิธีอย่างหนัก

ก่อนการปฏิวัตทางวัฒนธรรม ผู้บัญชาการภูมิภาคทหารมักดำรงตำแหน่งอยู่ในหน่วยของตนเป็นเวลานาน ผู้บัญชาการภูมิภาคทหารที่ดำรงตำแหน่งยาวนานที่สุด ได้แก่ สฺวี่ ชื่อโหย่ว ในภูมิภาคทหารหนานจิง (1954–74), หยาง เต๋อจื้อ ในภูมิภาคทหารจี่หนาน (1958–74), เฉิน ซีเหลียน ในภูมิภาคทหารเฉิ่นหยาง (1959–73) และหัน เซียนฉู่ ในภูมิภาคทหารฝูโจว (1960–74)

ในช่วงเริ่มต้นของการปฏิวัติทางวัฒนธรรม กองทัพปลดปล่อยประชาชนได้ยกเลิกการใช้ยศทหารที่ใช้มาตั้งแต่ ค.ศ. 1955

การจัดตั้งกองทัพมืออาชีพที่ทันสมัยทั้งอาวุธยุทโธปกรณ์และหลักการทางทหารนั้นเป็นเป้าหมายสุดท้ายในนโยบายสี่ทันสมัยที่โจว เอินไหลเป็นผู้ริเริ่ม และเติ้ง เสี่ยวผิงสนับสนุน สอดคล้องกับนโยบายปฏิรูปของเติ้ง กองทัพปลดปล่อยประชาชนได้ลดกำลังพลจำนวนหลายล้านนายนับตั้งแต่ ค.ศ. 1978 และได้นำวิธีการสมัยใหม่มาประยุกต์ใช้ในด้านต่าง ๆ เช่น การเกณฑ์ทหาร กำลังพล ยุทธศาสตร์ การศึกษาและการฝึกอบรม ใน ค.ศ. 1979 กองทัพปลดปล่อยประชาชนได้ปะทะบริเวณชายแดนกับเวียดนามในสงครามจีน–เวียดนาม ซึ่งทั้งสองฝ่ายต่างอ้างชัยชนะ อย่างไรก็ตาม นักวิเคราะห์ชาวตะวันตกต่างเห็นพ้องกันว่าเวียดนามทำผลงานได้ดีกว่ากองทัพปลดปล่อยประชาชนมาก

ในช่วงความแตกแยกระหว่างจีน–โซเวียต ความสัมพันธ์ที่ตึงเครียดระหว่างทั้งสองประเทศได้นำไปสู่การปะทะกันอย่างรุนแรงบริเวณชายแดน และการสนับสนุนฝ่ายตรงข้ามซึ่งกันและกัน จีนและอัฟกานิสถานมีความสัมพันธ์เป็นกลางต่อกันในช่วงเวลาที่กษัตริย์ปกครองประเทศ เมื่อคอมมิวนิสต์อัฟกานิสถานที่สนับสนุนโซเวียตยึดอำนาจในอัฟกานิสถานใน ค.ศ. 1978 ความสัมพันธ์ระหว่างจีนกับคอมมิวนิสต์อัฟกานิสถานก็เสื่อมลงอย่างรวดเร็วกลายเป็นปฏิปักษ์ คอมมิวนิสต์อัฟกานิสถานได้ให้การสนับสนุนศัตรูของจีนในเวียดนาม และกล่าวโทษจีนว่าให้การสนับสนุนกลุ่มติดอาวุธต่อต้านคอมมิวนิสต์ในอัฟกานิสถาน จีนตอบโต้การรุกรานของสหภาพโซเวียตในอัฟกานิสถานด้วยการให้การสนับสนุนกลุ่มมุญาฮิดีนอัฟกัน และเพิ่มกำลังทหารในเขตซินเจียงซึ่งมีพรมแดนติดกับอัฟกานิสถาน จีนได้จัดหายุทโธปกรณ์จากสหรัฐเพื่อป้องกันตนเองจากการโจมตีของโซเวียต

กองทัพบกกองทัพปลดปล่อยประชาชนได้ฝึกอบรมและสนับสนุนกลุ่มมุญาฮิดีนอัฟกันในช่วงสงครามโซเวียต–อัฟกานิสถาน โดยได้ย้ายค่ายฝึกอบรมสำหรับกลุ่มมุญาฮิดีนปากีสถานเข้ามาภายในประเทศจีน จีนได้มอบอาวุธยุทโธปกรณ์ให้แก่กลุ่มมูญาฮิดีน มูลค่าหลายร้อยล้านดอลลาร์สหรัฐ ซึ่งประกอบด้วยขีปนาวุธต่อต้านอากาศยาน เครื่องยิงจรวด และปืนกล ที่ปรึกษาทางทหารและกำลังทหารของจีนได้เข้าร่วมการฝึกอบรมกับกลุ่มมูญาฮิดีนด้วย

### ตั้งแต่คริสต์ทศวรรษ 1980

ใน ค.ศ. 1981 กองทัพปลดปล่อยประชาชนได้จัดการซ้อมรบครั้งใหญ่ที่สุดในภาคเหนือของจีนนับตั้งแต่ก่อตั้งประเทศ

ในคริสต์ทศวรรษ 1980 กองทัพปลดปล่อยประชาชนได้รับอำนาจในการตัดสินใจมากขึ้น และได้รับอนุญาตให้เข้าร่วมกิจกรรมเชิงพาณิชย์มากขึ้นเพื่อแลกกับการลดบทบาททางการเมืองและงบประมาณที่จำกัดลง กองทัพจึงถูกปรับลดขนาดลงเพื่อนำทรัพยากรไปใช้ในการพัฒนาเศรษฐกิจ การขาดการตรวจสอบ การควบคุมตนเองที่ไม่มีประสิทธิภาพ และความสัมพันธ์ส่วนตัวที่ไม่ใกล้ชิดระหว่างเจียง เจ๋อหมินและหู จิ่นเทา กับกองทัพปลดปล่อยประชาชน นำไปสู่การทุจริตเชิงระบบซึ่งดำเนินอยู่อย่างต่อเนื่องมาจนถึงปลายคริสต์ทศวรรษ 2010 ความพยายามของเจียงในการปลดกองทัพปลดปล่อยประชาชนจากผลประโยชน์เชิงพาณิชย์ประสบความสำเร็จเพียงบางส่วน เพราะผลประโยชน์จำนวนมากยังคงอยู่ภายใต้การควบคุมของบุคคลใกล้ชิดกับนายทหารของกองทัพปลดปล่อยประชาชน การทุจริตส่งผลให้ความพร้อมและความชำนาญลดลง เป็นอุปสรรคต่อการปฏิรูปและการสร้างความเป็นมืออาชีพ และทำลายการควบคุมของพรรค การรณรงค์ต่อต้านการทุจริตในคริสต์ทศวรรษ 2010 และการปฏิรูปกองทัพภายใต้การนำของสี จิ้นผิงตั้งแต่ต้นคริสต์ทศวรรษ 2010 นั้นมีวัตถุประสงค์ส่วนหนึ่งเพื่อแก้ไขปัญหาเหล่านี้

ภายหลังจากกองทัพปลดปล่อยประชาชนได้ปราบปรามการประท้วงและการสังหารหมู่ที่จัตุรัสเทียนอันเหมิน ค.ศ. 1989 แนวคิดความถูกต้องทางอุดมการณ์ก็กลับมาเป็นหัวข้อหลักในกิจการทหารของจีนอีกครั้งหนึ่ง แต่เป็นเพียงชั่วคราว การปฏิรูปและการพัฒนาให้ทันสมัยได้กลับมาเป็นวัตถุประสงค์หลักของกองทัพปลดปล่อยประชาชนในปัจจุบัน แม้ว่าความภักดีทางการเมืองของกองทัพที่มีต่อพรรคคอมมิวนิสต์จีนจะยังคงเป็นข้อกังวลหลักอยู่ก็ตาม

ตั้งแต่คริสต์ทศวรรษ 1980 กองทัพปลดปล่อยประชาชนได้พยายามปรับเปลี่ยนตนเองจากกองกำลังภาคพื้นดินที่มีศูนย์กลางอยู่ที่กำลังพลจำนวนมากไปสู่กองกำลังที่มีขนาดเล็กลง แต่มีความคล่องตัวสูง และมีความทันสมัยทางเทคโนโลยีมากขึ้นเพื่อให้สามารถปฏิบัติการนอกพรมแดนได้ แรงจูงใจของการดำเนินการดังกล่าวคือการพิจารณาและประเมินสถานการณ์ใหม่ที่มองว่าภัยคุกคามจากการรุกรานทางบกครั้งใหญ่ของรัสเซียนั้นลดน้อยลงไปมาก และภัยคุกคามใหม่ที่จีนต้องเผชิญในปัจจุบันคือการประกาศอิสรภาพของไต้หวัน ซึ่งอาจได้รับการสนับสนุนจากสหรัฐ หรือการเผชิญหน้ากันเรื่องหมู่เกาะสแปรตลี

ใน ค.ศ. 1985 ภายใต้การนำของคณะกรรมการกลางพรรคคอมมิวนิสต์จีนและคณะกรรมาธิการการทหารกลาง กองทัพปลดปล่อยประชาชนได้ปรับเปลี่ยนแนวทางการพัฒนาจากการเตรียมความพร้อมเพื่อ "โจมตีอย่างรวดเร็ว รุนแรง และเตรียมพร้อมสำหรับสงครามนิวเคลียร์" มาเป็นการพัฒนากองทัพในยุคแห่งสันติภาพ กองทัพปลดปล่อยประชาชนได้ปรับเปลี่ยนแนวทางเพื่อมุ่งสู่ความทันสมัย เพิ่มขีดความสามารถในการรบ และก้าวขึ้นเป็นกองกำลังระดับโลก ดังที่เติ้ง เสี่ยวผิงได้เน้นย้ำว่ากองทัพต้องเน้นคุณภาพมากกว่าปริมาณ

ใน ค.ศ. 1985 รัฐบาลจีนตัดสินใจลดกำลังพลจำนวนหนึ่งล้านนาย และสามารถดำเนินการเสร็จสิ้นได้ภายใน ค.ศ. 1987 การจัดกำลังพลในระดับผู้นำกองทัพลดลงประมาณร้อยละ 50 ในระหว่างแผนพัฒนาเศรษฐกิจและสังคมแห่งชาติฉบับที่ 9 (ค.ศ. 1996–2000) กองทัพปลดปล่อยประชาชนได้มีการลดกำลังพลลงอีก 500,000 นาย คาดการณ์ว่ากองทัพปลดปล่อยประชาชนจะมีการลดกำลังพลลงอีก 200,000 นายภายใน ค.ศ. 2005 กองทัพปลดปล่อยประชาชนได้มุ่งเน้นไปที่การเพิ่มขีดความสามารถทางกลและทางสารสนเทศเพื่อสามารถทำสงครามที่มีความเข้มข้นสูง

ใน ค.ศ. 1990 เจียง เจ๋อหมิน ประธานคณะกรรมาธิการการทหารกลาง ได้เรียกร้องให้กองทัพ "มีคุณสมบัติตรงตามมาตรฐานทางการเมือง มีความสามารถทางทหาร มีรูปแบบการทำงานที่ดี ปฏิบัติตามวินัยอย่างเคร่งครัด และให้การสนับสนุนด้านการส่งกำลังบำรุงอย่างจริงจัง" () สงครามอ่าวใน ค.ศ. 1991 ได้เปิดเผยให้ผู้นำจีนตระหนักอย่างชัดเจนว่ากองทัพปลดปล่อยประชาชนนั้นมีขนาดใหญ่เกินความจำเป็น และเกือบจะล้าสมัยแล้ว การที่สหรัฐส่งกลุ่มเรือบรรทุกเครื่องบินสองกลุ่มมายังบริเวณใกล้ไต้หวันในช่วงวิกฤตการณ์ช่องแคบไต้หวันครั้งที่สาม ได้กระตุ้นให้เจียงสั่งการให้มีการปรับปรุงกองทัพปลดปล่อยประชาชนเป็นระยะเวลา 10 ปี

ความเป็นไปได้ที่ญี่ปุ่นจะมีกองทัพนั้นยังคงเป็นประเด็นที่ผู้นำจีนมีความกังวลอย่างต่อเนื่องมาตั้งแต่ปลายคริสต์ทศวรรษ 1990 นอกจากนี้ ผู้นำกองทัพจีนยังได้ตอบสนองและเรียนรู้จากความสำเร็จและความล้มเหลวของกองทัพสหรัฐในช่วงสงครามคอซอวอ the การรุกรานอัฟกานิสถานใน ค.ศ. 2001 การบุกครองอิรักใน ค.ศ. 2003 และการก่อกบฏในอิรัก บทเรียนเหล่านี้ทั้งหมดเป็นแรงบันดาลใจให้จีนเปลี่ยนกองทัพปลดปล่อยประชาชนจากกองทัพที่เน้นปริมาณมาเป็นกองทัพที่เน้นคุณภาพ ประธานเจียง เจ๋อหมินได้ประกาศให้ "การปฏิวัติกิจการทหาร" (Revolutionary Military Affairs หรือ RMA) เป็นส่วนหนึ่งของยุทธศาสตร์ทางทหารแห่งชาติอย่างเป็นทางการใน ค.ศ. 1993 เพื่อปรับปรุงกองทัพจีนให้ทันสมัย

เป้าหมายหนึ่งของการปฏิวัติกิจการทหารคือการปรับเปลี่ยนกองทัพปลดปล่อยประชาชนให้เป็นกองกำลังที่มีความสามารถในการชนะสิ่งที่เรียกว่า "สงครามในพื้นที่ภายใต้สภาวะเทคโนโลยีขั้นสูง" มากกว่าการเน้นจำนวนกำลังพลเพื่อทำสงครามภาคพื้นดินแบบเดิม นักวางแผนทางยุทธศาสตร์ของจีนเสนอแนะให้ดำเนินการทัพแบบจำกัดวงและมีระยะเวลาสั้น โดยมุ่งเน้นไปที่การบรรลุเป้าหมายเฉพาะเจาะจงทางการเมืองและยุทธศาสตร์ในพื้นที่ที่กำหนด เมื่อเทียบกับในอดีต ปัจจุบันได้ให้ความสำคัญกับการลาดตระเวน ความคล่องตัว และการโจมตีระยะไกลมากขึ้น วิสัยทัศน์ใหม่นี้ได้เปลี่ยนแปลงการจัดสรรทรัพยากรไปสู่กองทัพเรือและกองทัพอากาศ กองทัพปลดปล่อยประชาชนกำลังเตรียมพร้อมอย่างแข็งขันสำหรับสงครามอวกาศและสงครามไซเบอร์

ใน ค.ศ. 2002 กองทัพปลดปล่อยประชาชนได้เริ่มดำเนินการซ้อมรบร่วมกับกองทัพของประเทศอื่น ๆ ตั้งแต่ ค.ศ. 2018 ถึง 2023 การซ้อมรบมากกว่าครึ่งหนึ่งได้มุ่งเน้นไปที่การฝึกทางทหารนอกเหนือจากการเตรียมพร้อมสำหรับสงคราม โดยส่วนใหญ่เป็นการฝึกปฏิบัติการต่อต้านการปล้นสะดมและการต่อต้านการก่อการร้ายที่เกี่ยวข้องกับการต่อสู้กับกลุ่มบุคคลที่มิใช่รัฐ ใน ค.ศ. 2009 กองทัพปลดปล่อยประชาชนได้จัดการซ้อมรบครั้งแรกในทวีปแอฟริกา ซึ่งเป็นการฝึกอบรมด้านมนุษยธรรมและการแพทย์ที่จัดขึ้นในประเทศกาบอง

ตลอดระยะเวลา 10 ถึง 20 ปีที่ผ่านมา กองทัพปลดปล่อยประชาชนได้จัดหาระบบอาวุธขั้นสูงจากรัสเซียหลายประเภท อาทิ เรือพิฆาตชั้นโซวเรเมนนี เครื่องบินซุคฮอย ซู-27 และซุคฮอย ซู-30 และเรือดำน้ำดีเซลไฟฟ้าเรือดำน้ำชั้นคิโล และได้เริ่มดำเนินการผลิตเรือพิฆาตและเรือฟริเกตใหม่หลายชั้น โดยมีเรือพิฆาตติดขีปนาวุธนำวิถีชั้นไทป์ 052ดี เป็นหนึ่งในนั้น นอกจากนี้ กองทัพอากาศกองทัพปลดปล่อยประชาชนยังได้ออกแบบและผลิตเครื่องบินขับไล่เฉิงตู เจ-10 และเครื่องบินขับไล่ล่องหนเฉิงตู เจ-20 รุ่นใหม่ของตนเองขึ้นมาอีกด้วย กองทัพปลดปล่อยประชาชนได้ทำการปล่อยเรือดำน้ำนิวเคลียร์ชั้นจินลำใหม่เมื่อวันที่ 3 ธันวาคม ค.ศ. 2004 ซึ่งมีความสามารถในการยิงขีปนาวุธนิวเคลียร์โจมตีเป้าหมายข้ามมหาสมุทรแปซิฟิก และมีเรือบรรทุกเครื่องบิน 3 ลำ โดยลำล่าสุดคือเรือบรรทุกเครื่องบินฝูเจี้ยน ซึ่งได้ทำการปล่อยลงน้ำเมื่อ ค.ศ. 2022

ตั้งแต่ ค.ศ. 2014 ถึง 2015 กองทัพปลดปล่อยประชาชนได้ส่งบุคลากรทางการแพทย์จำนวน 524 นายไปปฏิบัติหน้าที่สับเปลี่ยนหมุนเวียนเพื่อร่วมต่อสู้กับการระบาดของไวรัสอีโบลาในประเทศไลบีเรีย เซียร์ราลีโอน กินี และกินีบิสเซาณ ค.ศ. 2023 ภารกิจให้ความช่วยเหลือทางการแพทย์ในประเทศอื่นครั้งนี้ถือเป็นภารกิจใหญ่ที่สุดที่กองทัพปลดปล่อยประชาชนดำเนินการ

ระหว่าง ค.ศ. 2015 ถึง 2016 จีนได้ดำเนินการปรับโครงสร้างกองทัพปลดปล่อยประชาชนครั้งใหญ่ โดยใน ค.ศ. 2015 ได้มีการจัดตั้งหน่วยทหารใหม่ ได้แก่ กองทัพจรวด และกองกำลังสนับสนุนทางยุทธศาสตร์ ใน ค.ศ. 2016 คณะกรรมาธิการการทหารกลางได้ดำเนินการปรับโครงสร้างโดยการยกเลิกหน่วยงานทางทหารดั้งเดิมทั้งสี่แห่งและจัดตั้งหน่วยงานใหม่ขึ้นมาแทนจำนวนหนึ่ง จีนได้ดำเนินการปรับเปลี่ยนโครงสร้างการบัญชาการทหารจากเดิมที่แบ่งเป็น 7 ภูมิภาคทหารมาเป็นระบบใหม่ที่เรียกว่ากองบัญชาการภาคพื้น (Theater Command) โดยมีทั้งหมด 5 แห่ง ได้แก่ ภาคเหนือ ภาคใต้ ภาคตะวันตก ภาคตะวันออก และภาคกลาง ในระบบเดิม การปฏิบัติการถูกแบ่งแยกตามเหล่าทัพและภูมิภาค ตรงกันข้าม แต่ละกองบัญชาการภาคพื้นมีวัตถุประสงค์เพื่อปฏิบัติการเป็นหน่วยงานเดียวที่บูรณาการกำลังรบร่วมกันระหว่างเหล่าทัพต่าง ๆ

กองทัพปลดปล่อยประชาชนได้ฉลองครบรอบ 90 ปีเมื่อวันที่ 1 สิงหาคม ค.ศ. 2017 ก่อนการฉลองใหญ่ กองทัพได้จัดการสวนสนามใหญ่นอกกรุงปักกิ่งครั้งแรก ณ ฐานฝึกอบรมจูรื่อเหอ สังกัดกองบัญชาการภาคพื้นภาคเหนือ (ภายในเขตปกครองตนเองมองโกเลียใน)

ในเดือนธันวาคม ค.ศ. 2023 สำนักข่าวรอยเตอร์สรายงานว่าเกิดการปฏิรูปครั้งใหญ่ในระดับผู้นำกองทัพ หลังจากมีการปลดนายพลระดับสูงออกจากการเป็นสมาชิกสภาประชาชนแห่งชาติ ก่อนหน้านั้นใน ค.ศ. 2017 มีการสอบสวนและปลดนายพลไปแล้วมากกว่า 60 คน

### การส่งกำลังไปต่างแดนและปฏิบัติการรักษาสันติภาพ

นอกเหนือจากฐานสนับสนุนในประเทศจิบูตีแล้ว กองทัพปลดปล่อยประชาชนยังมีฐานทัพในประเทศทาจิกิสถาน และสถานีรับสัญญาณในประเทศคิวบา สถานีเอสปาซิโอเลฮาโน ในประเทศอาร์เจนตินา ดำเนินการโดยหน่วยงานหนึ่งของกองทัพปลดปล่อยประชาชน กองทัพเรือกองทัพปลดปล่อยประชาชนยังได้ส่งเรือรบของตนไปหมุนเวียนประจำการที่ฐานทัพเรือเรียม ประเทศกัมพูชา

สาธารณรัฐประชาชนจีนได้ส่งกำลังทหารจากกองทัพปลดปล่อยประชาชนไปยังพื้นที่ที่มีความขัดแย้งหรือวิกฤตการณ์ต่าง ๆ ทั่วโลกเพื่อปฏิบัติภารกิจสันติภาพ ซึ่งสอดคล้องกับบทบาทที่สำคัญของจีนในฐานะสมาชิกสำคัญขององค์การสหประชาชาติ หน่วยเหล่านี้มักประกอบด้วยหน่วยวิศวกรรม หน่วยสนับสนุนด้านการส่งกำลังบำรุง และกำลังพลจากกองกำลังตำรวจประชาชน ซึ่งเป็นกองกำลังกึ่งทหาร และได้ถูกส่งไปปฏิบัติภารกิจรักษาสันติภาพในประเทศเลบานอน สาธารณรัฐคองโก ประเทศซูดาน ประเทศโกตดิวัวร์ ประเทศเฮติ และเมื่อเร็ว ๆ นี้ในประเทศมาลี และประเทศซูดานใต้

### การมีส่วนร่วม

* 1927–1950: สงครามกลางเมืองจีน
* 1937–1945: สงครามจีน–ญี่ปุ่นครั้งที่สอง
* 1949: กรณีแยงซี การปะทะกันระหว่างเรือรบจีนกับเรือรบอังกฤษบนแม่น้ำแยงซี
* 1949: การผนวกซินเจียง
* 1950: การผนวกทิเบต
* 1950–1953: สงครามเกาหลี ภายใต้ชื่อกองทัพอาสาสมัครประชาชนจีน
* 1954–1955: วิกฤตการณ์ช่องแคบไต้หวันครังที่หนึ่ง
* 1955–1970: สงครามเวียดนาม
* 1958: วิกฤตการณ์ช่องแคบไต้หวันครั้งที่สอง ที่หมู่เกาะจินเหมินและหมู่เกาะหมาจู่
* 1962: สงครามจีน–อินเดีย
* 1967: การปะทะชายแดนกับประเทศอินเดีย
* 1969: ความแตกแยกระหว่างจีน–โซเวียต
* 1974: ยุทธนาวีหมู่เกาะพาราเซล กับประเทศเวียดนามใต้
* 1979: สงครามจีน–เวียดนาม
* 1979–1990: ความแตกแยกระหว่างจีน–เวียดนาม
* 1988: การปะทะที่เกาะปะการังจอห์นสันเซาท์กับประเทศเวียดนาม
* 1989: การประกาศกฎอัยการศึกในกรุงปักกิ่ง ระหว่างการประท้วงที่จัตุรัสเทียนอันเหมิน พ.ศ. 2532
* 1990: การก่อการกำเริบบาริน
* 1995–1996: วิกฤตการณ์ช่องแคบไต้หวันครั้งที่สาม
* 1997: การจัดตั้งกองกำลังรักษาการณ์ฮ่องกง
* 1999: การจัดตั้งกองกำลังรักษาการณ์มาเก๊า
* 2007–ปัจจุบัน: ปฏิบัติการรักษาสันติภาพของสหประชาชาติในประเทศเลบานอน
* 2009–ปัจจุบัน: ปฏิบัติการต่อต้านโจรสลัดในอ่าวเอเดน
* 2014: ความพยายามค้นหาและกู้ภัยเครื่องบินมาเลเซียแอร์ไลน์ เที่ยวบินที่ 370
* 2014: ปฏิบัติการรักษาสันติภาพของสหประชาชาติในประเทศมาลี
* 2015: ปฏิบัติการรักษาสันติภาพของสหประชาชาติในประะเทศซูดานใต้ 
* 2020–2021: การต่อสู้อย่างประปรายจีน–อินเดีย
ณ ต้น ค.ศ. 2024 เป็นอย่างน้อย จีนไม่เคยเข้าร่วมในสงครามใดเลยนับตั้งแต่ ค.ศ. 1979 เพียงแต่มีส่วนร่วมในความขัดแย้งเล็กน้อยเท่านั้น

## โครงสร้าง

กองทัพปลดปล่อยประชาชนเป็นส่วนประกอบของกองทัพจีน (Armed Forces of China) ซึ่งรวมถึงกองกำลังตำรวจติดอาวุธประชาชน กองกำลังสำรอง และกองกำลังอาสาสมัครด้วย กองทัพถูกควบคุมโดยพรรคคอมมิวนิสต์จีนภายใต้หลักการ "พรรคเป็นผู้สั่งปืน" () กองทัพปลดปล่อยประชาชนและตำรวจติดอาวุธประชาชนมีคณะผู้แทนจำนวนมากที่สุดในสภาประชาชนแห่งชาติ ซึ่งได้รับการเลือกตั้งโดยคณะกรรมการการเลือกตั้งสมาชิกกองทัพของหน่วยงานทหารระดับสูง รวมถึงกองบัญชาการภาคพื้นและเหล่าทัพต่าง ๆ ของกองทัพ ในสภาประชาชนแห่งชาติชุดที่ 14 คณะผู้แทนร่วมมีสมาชิกจำนวน 281 คน คิดเป็นกว่าร้อยละ 9 ของจำนวนสมาชิกทั้งหมด ซึ่งล้วนเป็นสมาชิกพรรคคอมมิวนิสต์จีน

### คณะกรรมาธิการการทหารกลาง

กองทัพปลดปล่อยประชาชนอยู่ภายใต้การบัญชาการของคณะกรรมาธิการการทหารกลาง ในระบบ "หนึ่งองค์กร สองชื่อ" ซึ่งมีทั้งคณะกรรมาธิการการทหารกลางแห่งรัฐ และคณะกรรมาธิการการทหารกลางของพรรค ทั้งสองคณะกรรมการมีบุคลากร โครงสร้าง และหน้าที่เหมือนกัน และทำงานเป็นองค์กรเดียวกันโดยแท้จริง ความแตกต่างเพียงประการเดียวในสมาชิกภาพระหว่างทั้งสองเกิดขึ้นเพียงช่วงเวลาไม่กี่เดือนทุก ๆ ห้าปี ในช่วงระหว่างการประชุมสมัชชาใหญ่ของพรรค จะเป็นช่วงเวลาที่สมาชิกภาพของคณะกรรมการฯ ของพรรคมีการเปลี่ยนแปลง ส่วนการประชุมสภาประชาชนแห่งชาติครั้งต่อไป จะเป็นช่วงเวลาที่สมาชิกภาพของคณะกรรมการฯ แห่งรัฐมีการเปลี่ยนแปลง

คณะกรรมาธิการการทหารกลางประกอบด้วยประธาน รองประธาน และกรรมการ ประธานคณะกรรมการฯ เป็นผู้บัญชาการทหารสูงสุดของกองทัพปลดปล่อยประชาชน โดยตำแหน่งนี้มักดำรงโดยผู้นำสูงสุดของประเทศ นับตั้งแต่ ค.ศ. 1989 เป็นต้นมา ตำแหน่งนี้มักจะดำรงควบคู่ไปกับตำแหน่งเลขาธิการพรรคคอมมิวนิสต์จีน ต่างจากประเทศอื่น ๆ กระทรวงกลาโหมและรัฐมนตรีว่าการไม่มีอำนาจบัญชาการโดยตรง แต่มีหน้าที่หลักในการเป็นตัวกลางทางการทูตของคณะกรรมาธิการการทหารกลาง และป้องกันกองทัพจากอิทธิพลภายนอก อย่างไรก็ตาม รัฐมนตรียังคงดำรงตำแหน่งเป็นกรรมการในคณะกรรมการมาโดยตลอด

; ประธาน:
* สี จิ้นผิง (ดำรงตำแหน่งเลขาธิการพรรค ประธานาธิบดี และผู้บัญชาการสุงสุดกองบัญชาการรบร่วม)

; รองประธาน
* พลเอก จาง โย่วเสีย
* พลเอก เหอ เว่ย์ตง

; สมาชิก
* เจ้ากรมเสนาธิการร่วม – พลเอก หลิว เจิ้นลี่
* เจ้ากรมงานการเมือง – พลเรือเอก เหมียว หฺวา
* เลขาธิการคณะกรรมการตรวจสอบวินัย – พลเอก จาง เชิงหมิน

เดิมที กองทัพปลดปล่อยประชาชนจีนอยู่ภายใต้การบริหารโดยสี่กรมใหญ่ ได้แก่ กรมการเมือง กรมเสนาธิการ กรมการส่งกำลังบำรุง และกรมยุทธภัณฑ์ หน่วยงานเหล่านี้ถูกยุบเลิกใน ค.ศ. 2016 ภายใต้การปฏิรูปกองทัพที่ดำเนินการโดยสี จิ้นผิง และแทนที่ด้วยหน่วยงานใหม่ 15 แห่งที่ขึ้นตรงต่อคณะกรรมาธิการการทหารกลาง ได้แก่

# สำนักงานทั่วไป
# กรมเสนาธิการร่วม
# กรมงานการเมือง
# กรมสนับสนุนการส่งกำลังบำรุง
# กรมพัฒนายุทโธปกรณ์
# กรมบริหารการฝึกอบรม
# กรมสรรพกำลังกลาโหม
# คณะกรรมการตรวจสอบวินัย
# คณะกรรมการกิจการการเมืองและกฎหมาย
# คณะกรรมการวิทยาศาสตร์และเทคโนโลยี
# สำนักงานวางแผนยุทธศาสตร์
# สำนักงานปฏิรูปและโครงสร้างองค์กร
# สำนักงานความร่วมมือทางทหารระหว่างประเทศ
# สำนักงานการตรวจสอบบัญชี
# สำนักงานการบริหารสำนักงาน

ในจำนวนหน่วยงานทั้ง 15 หน่วยนั้นประกอบด้วยคณะกรรมการ 3 คณะ โดยคณะกรรมการตรวจสอบวินัยของคณะกรรมาธิการฯ มีหน้าที่ในการปราบปรามการทุจริต

### ผู้นำทางการเมือง
พรรคคอมมิวนิสต์จีนรักษาอำนาจควบคุมอย่างเบ็ดเสร็จเหนือกองทัพปลดปล่อยประชาชน โดยกำหนดให้กองทัพปลดปล่อยประชาชนต้องเข้ารับการศึกษาด้านการเมืองเพื่อปลูกฝังอุดมการณ์ของพรรคให้แก่สมาชิก นอกจากนี้ จีนยังคงรักษาระบบกรรมาธิการการเมือง (political commissar) เอาไว้ หน่วยระดับกรมขึ้นไปจะมีคณะกรรมาธิการพรรคคอมมิวนิสต์จีน และกรรมาธิการการเมืองประจำหน่วย () ส่วนหน่วยระดับกองพันและกองร้อยจะมีผู้อำนวยการฝ่ายการเมืองและครูสอนการเมืองประจำหน่วยตามลำดับ เจ้าหน้าที่ฝ่ายการเมืองมีสถานะเทียบเท่ากับผู้บัญชาการ มีหน้าที่รับผิดชอบในการปฏิบัติตามมติของคณะกรรมาธิการพรรค การปลูกฝังและรักษาความประพฤติตามวินัยของพรรค การให้การศึกษาด้านการเมือง และการประสานงานกับส่วนประกอบอื่น ๆ ของระบบงานการเมือง

โดยทั่วไปแล้ว เจ้าหน้าที่การเมืองจะดำรงตำแหน่งเลขาธิการคณะกรรมาธิการพรรค ส่วนผู้บัญชาการจะดำรงตำแหน่งรองเลขาธิการฯ การตัดสินใจที่สำคัญในกองทัพปลดปล่อยประชาชนมักเกิดขึ้นภายในคณะกรรมาธิการพรรคคอมมิวนิสต์จีนที่กระจายอยู่ทั่วทั้งกองทัพ เนื่องจากพรรคคอมมิวนิสต์จีนมีอำนาจนำสูงสุด พรรคการเมือง กลุ่ม และองค์กรที่ไม่ใช่ของพรรคคอมมิวนิสต์จีนยกเว้นสันนิบาตเยาวชนคอมมิวนิสต์จีนจะไม่ได้รับอนุญาตให้จัดตั้งองค์กรหรือมีสมาชิกในกองทัพปลดปล่อยประชาชน นอกจากนี้ พรรคคอมมิวนิสต์จีนมีสิทธิ์แต่เพียงผู้เดียวในการแต่งตั้งบุคลากรในกองทัพปลดปล่อยประชาชนทุกระดับชั้น

### ระดับชั้น

ระดับชั้น (grades) เป็นตัวกำหนดลำดับชั้นการบังคับบัญชาตั้งแต่ระดับคณะกรรมาธิการการทหารกลางลงไปถึงระดับหมวด หน่วยต่าง ๆ มีหน้าที่สั่งการหน่วยที่มีระดับต่ำกว่า และประสานงานกับหน่วยที่มีระดับเดียวกัน ตั้งแต่ ค.ศ. 1988 เป็นต้นมา องค์กร ตำแหน่ง และนายทหารทุกนายในกองทัพปลดปล่อยประชาชนได้รับการจัดระดับชั้นอย่างเป็นระบบ

ความสัมพันธ์ระหว่างพลเรือนกับทหารภายในระบบราชการของประเทศยังได้รับอิทธิพลจากระดับชั้นด้วย ระบบการจัดระดับชั้นที่กองทัพและหน่วยงานภาครัฐใช้นั้นมีความสอดคล้องกัน ทำให้หน่วยงานทหารสามารถระบุหน่วยงานพลเรือนที่ควรประสานงานได้ง่ายขึ้น

อำนาจหน้าที่ สิทธิในการดำรงตำแหน่ง เงินเดือน และอายุเกษียณของนายทหารนั้นขึ้นอยู่กับระดับชั้น ความก้าวหน้าในอาชีพคือการโอนย้ายภายในตำแหน่งที่มีระดับเดียวกัน แต่ไม่ถือเป็นการเลื่อนตำแหน่ง เมื่อนายทหารย้ายเข้าสู่ระบบพลเรือน ระดับชั้นของนายทหารจะถูกปรับเทียบเป็นระดับชั้นของพลเรือน ระดับชั้นดังกล่าวจะยังคงปรับเพิ่มขึ้นและได้รับสิทธิประโยชน์การเกษียณอายุจากระบบพลเรือนแทนที่จะเป็นระบบทหาร

ในอดีต ระดับชั้นหรือตำแหน่งของเจ้าหน้าที่ () มีความสำคัญมากกว่าชั้นยศ () ข้อกำหนดเกี่ยวกับระยะเวลาการดำรงตำแหน่งในระดับชั้นและระยะเวลาการดำรงยศ รวมถึงการเลื่อนยศนั้นไม่ได้มีความสอดคล้องกัน กล่าวคือ ในแต่ละระดับชั้นจะมีหลายยศที่แตกต่างกัน โดยทั้งหมดมีอำนาจเท่าเทียมกัน ชั้นยศนั้นเป็นเพียงสัญลักษณ์ที่ใช้ในการระบุตำแหน่งทางสังคมหรืออำนาจอย่างคร่าว ๆ เมื่อมีปฏิสัมพันธ์กับบุคลากรทั้งชาวจีนและต่างชาติ มารยาทในกองทัพปลดปล่อยประชาชนนิยมเรียกขานบุคลากรตามตำแหน่งมากกว่ายศทหาร การปฏิรูประบบให้เน้นชั้นยศมากขึ้นเริ่มต้นใน ค.ศ.  2021 ใน ค.ศ. 2023 ได้มีการปรับโครงสร้างระดับชั้นโดยกำหนดให้แต่ละระดับชั้นมีชั้นยศที่สอดคล้องกันเพียงหนึ่งชั้นยศ แต่ชั้นยศบางชั้นอาจครอบคลุมหลายระดับชั้น

### การควบคุมปฏิบัติการ

อำนาจควบคุมปฏิบัติการของหน่วยรบถูกแบ่งออกระหว่างกองบัญชาการเหล่าทัพและกองบัญชาการภาคพื้นที่ตั้งอยู่ตามพื้นที่ทางภูมิศาสตร์ภายในประเทศ

กองบัญชาการภาคพื้น (theatre commands) เป็นองค์กรร่วมระหว่างเหล่าทัพที่มีหน้าที่รับผิดชอบหลักในการวางยุทธศาสตร์ แผนงาน ยุทธวิธี และนโยบายที่เกี่ยวข้องกับพื้นที่รับผิดชอบที่ได้รับมอบหมาย ในยามสงคราม กองบัญชาการภาคพื้นจะมีอำนาจควบคุมหน่วยงานในสังกัดอย่างเต็มรูปแบบ ส่วนยามสงบ หน่วยงานเหล่านั้นจะขึ้นตรงต่อกองบัญชาการของแต่ละเหล่าทัพ การเสริมสร้างกำลังรบเป็นความรับผิดชอบของแต่ละเหล่าทัพและคณะกรรมาธิการการทหารกลาง กองบัญชาการภาคพื้นทั้งห้าเรียงตามลำดับความสำคัญ ได้แก่

* กองบัญชาการภาคพื้นภาคตะวันออก
* กองบัญชาการภาคพื้นภาคใต้
* กองบัญชาการภาคพื้นภาคตะวันตก
* กองบัญชาการภาคพื้นภาคเหนือ
* กองบัญชาการภาคพื้นภาคกลาง

กองบัญชาการเหล่าทัพยังคงรักษาอำนาจควบคุมปฏิบัติการในบางพื้นที่ภายในประเทศและนอกประเทศจีน ตัวอย่างเช่น กองบัญชาการกองทัพบกมีอำนาจควบคุมหรือรับผิดชอบกองทหารรักษาการณ์ปักกิ่ง มณฑลทหารทิเบต มณฑลทหารซินเจียง และแนวป้องกันชายแดนและชายฝั่ง การลาดตระเวนปราบปรามโจรสลัดในอ่าวเอเดนอยู่ภายใต้การควบคุมของกองบัญชาการกองทัพเรือ กรมเสนาธิการร่วมมีอำนาจควบคุมปฏิบัติการนอกอาณาเขตของจีนในทางทฤษฎี แต่ในทางปฏิบัติแล้วอำนาจดังกล่าวกลับจำกัดอยู่เพียงปฏิบัติการทางบกเท่านั้น

เหล่าทัพและกองบัญชาการภาคพื้นมีสถานะเสมอกัน การทับซ้อนของพื้นที่รับผิดชอบหรือหน่วยงานอาจก่อให้เกิดข้อพิพาทที่จำเป็นต้องมีการไกล่เกลี่ยโดยคณะกรรมาธิการการทหารกลาง

ภายใต้การปฏิรูปกองทัพใน ค.ศ. 2015 ภูมิภาคทหารทั่วประเทศได้ถูกปรับเปลี่ยนเป็นกองบัญชาการภาคพื้นใน ค.ศ. 2016 ภูมิภาคทหารนั้นแตกต่างจากกองบัญชาการภาคพื้นตรงที่เป็นองค์กรปกครองในยามสงบที่มีกองทัพบกเป็นศูนย์กลาง และกองบัญชาการรบร่วมในยามสงครามนั้นจะถูกจัดตั้งขึ้นตามความจำเป็นโดยกรมเสนาธิการร่วม ซึ่งมีกองทัพบกเป็นแกนหลัก

### โครงสร้างองค์กร

### รัฐวิสาหกิจ
รัฐวิสาหกิจหลายแห่งได้จัดตั้งหน่วยกองกำลังติดอาวุธขึ้นภายในองค์กร โดยอยู่ภายใต้การควบคุมของกองทัพปลดปล่อยประชาชน ตามรายงานจากหนังสือพิมพ์เจี่ยฟ่างจฺวินเป้า (*People's Liberation Army Daily*) หน่วยงานภายในดังกล่าวได้รับมอบหมายให้ "ร่วมมือกับองค์กรระดับรากหญ้าในการรวบรวมข่าวกรองและข้อมูล เพื่อยุติหรือขจัดภัยคุกคามด้านความมั่นคงในระยะเริ่มต้น"

### สถาบันการศึกษา

มีสองแห่ง ได้แก่ มหาวิทยาลัยป้องกันประเทศ และมหาวิทยาลัยเทคโนโลยีกลาโหม ซึ่งต่างอยู่ภายใต้การกำกับดูแลโดยตรงของคณะกรรมาธิการการทหารกลาง และได้รับการยอมรับว่าเป็นสถาบันการศึกษาทางทหารชั้นนำอันดับต้น ๆ ของจีน นอกจากนี้ยังมีสถาบันสังกัดเหล่าทัพและเหล่าทัพเสริมต่าง ๆ ของกองทัพปลดปล่อยประชาชนอีก 35 แห่ง และสถาบันสังกัดตำรวจติดอาวุธประชาชนอีก 7 แห่ง

## สาขา
กองทัพปลดปล่อยประชาชนประกอบด้วยสี่เหล่าทัพหลัก ได้แก่ กองทัพบก กองทัพเรือ กองทัพอากาศ และกองทัพจรวด และอีกสี่เหล่าทัพสนับสนุน ได้แก่ กองทัพอวกาศ กองกำลังปริภูมิไซเบอร์ กองกำลังสนับสนุนสารสนเทศ และกองกำลังสนับสนุนการส่งกำลังบำรุงร่วม

### เหล่าทัพหลัก
กองทัพปลดปล่อยประชาชนมีเหล่าทัพหลัก 4 หน่วย () ได้แก่ กองทัพบก กองทัพเรือ กองทัพอากาศ และกองทัพจรวด ภายหลังจากการประกาศลดกำลังพล 200,000 นายใน ค.ศ. 2003 และอีก 300,000 นายใน ค.ศ. 2005 ตามลำดับ จำนวนกำลังพลรวมของกองทัพปลดปล่อยประชาชนจึงลดลงจาก 2.5 ล้านนาย เหลือประมาณ 2 ล้านนาย การลดกำลังพลส่วนใหญ่เกิดขึ้นกับกองทัพบกที่ไม่ใช่กำลังรบ ซึ่งจะเอื้อให้สามารถโอนงบประมาณไปยังกองทัพเรือ กองทัพอากาศ และกองทัพขีปนาวุธทางยุทธศาสตร์ได้มากขึ้น แสดงให้เห็นถึงการเปลี่ยนแปลงยุทธศาสตร์ของจีนจากการเน้นกำลังภาคพื้นดินเป็นหลักมาเป็นการให้ความสำคัญกับอำนาจทางอากาศและทางทะเลที่ติดตั้งเทคโนโลยีขั้นสูงเพื่อใช้ในการรุกคืบในดินแดนพิพาท โดยเฉพาะอย่างยิ่งในทะเลจีนใต้

#### กองทัพบก

กองทัพบกกองทัพปลดปล่อยประชาชน () เป็นเหล่าที่ใหญ่ที่สุดในบรรดาเหล่าทัพทั้ง 5 ของกองทัพปลดปล่อยประชาชน มีกำลังพลประจำการ 975,000 นาย คิดเป็นประมาณครึ่งหนึ่งของกำลังพลทั้งหมดของกองทัพปลดปล่อยประชาชนซึ่งมีจำนวนประมาณ 2 ล้านนาย แบ่งออกเป็นกลุ่มทัพประจำการ 12 กลุ่ม เรียงลำดับตั้งแต่กลุ่มทัพที่ 71 ไปจนถึงกลุ่มทัพที่ 83 ซึ่งกระจายไปประจำยังกองบัญชาการภาคพื้นทั้งห้าของประเทศจีน โดยแต่ละกองบัญชาการภาคพื้นจะรับผิดชอบกลุ่มทัพจำนวน 2 ถึง 3 กลุ่ม ในยามสงคราม กำลังสำรองและกำลังกึ่งทหารของกองทัพบกจำนวนมากอาจถูกระดมมาเพื่อเสริมกำลังกลุ่มทัพที่ปฏิบัติการอยู่ กำลังสำรองกองทัพบกประกอบด้วยกำลังพลประมาณ 510,000 นาย แบ่งออกเป็นกองพลทหารราบ 30 กองพล และกองพลปืนใหญ่ต่อต้านอากาศยาน 12 กองพล ผู้บัญชาการคนปัจจุบันคือ พลเอก หลิว เจิ้นลี่ และกรรมาธิการการเมืองคือ พลเอก ฉิน ชู่ถง

#### กองทัพเรือ

กองทัพเรือกองทัพปลดปล่อยประชาชน () มีบทบาทรองจากกองทัพบกจนถึงต้นคริสต์ทศวรรษ 1990 แต่หลังจากนั้นกองทัพเรือก็ได้รับการปรับปรุงและพัฒนาให้ทันสมัยอย่างรวดเร็ว มีกำลังพลประมาณ 300,000 นาย จัดแบ่งเป็นทัพเรือหลักสามทัพ ได้แก่ ทัพเรือทะเลเหนือ มีฐานอยู่ที่เมืองชิงเต่า ทัพเรือทะเลตะวันออก มีฐานอยู่ที่เมืองหนิงปัว และทัพเรือทะเลใต้ มีฐานอยู่ที่เมืองจ้านเจียง แต่ละทัพเรือประกอบด้วย หน่วยเรือผิวน้ำจำนวนหนึ่ง หน่วยเรือดำน้ำ หน่วยอากาศนาวี หน่วยป้องกันชายฝั่ง และหน่วยนาวิกโยธิน

กองทัพเรือประกอบด้วยเหล่านาวิกโยธินที่มีกำลังพล 25,000 นาย (จัดแบ่งเป็น 7 กองพลน้อย) และกองทัพอากาศนาวีที่มีกำลังพล 26,000 นาย ซึ่งปฏิบัติการเฮลิคอปเตอร์โจมตีและเครื่องบินปีกตายจำนวนหลายร้อยลำ ในฐานะส่วนหนึ่งของแผนงานโดยรวมในการปรับปรุงกองทัพเรือ กองทัพเรือกองทัพปลดปล่อยประชาชนกำลังอยู่ในขั้นตอนการพัฒนากองเรือทะเลลึก (blue water navy) 

ในเดือนพฤศจิกายน ค.ศ. 2012 หู จิ่นเทา เลขาธิการพรรคคอมมิวนิสต์จีน ได้รายงานต่อการประชุมสมัชชาใหญ่พรรคคอมมิวนิสต์จีนครั้งที่ 18 ว่ามีความประสงค์ที่จะ "เพิ่มศักยภาพในการใช้ประโยชน์จากทรัพยากรทางทะเล และพัฒนาประเทศจีนให้เป็นมหาอำนาจทางทะเล" ตามรายงานของกระทรวงกลาโหมสหรัฐ กองทัพเรือกองทัพปลดปล่อยประชาชนเป็นกองทัพเรือที่ใหญ่สุดในโลก ผู้บัญชาการคนปัจจุบันคือ พลเรือเอก ต่ง จฺวิน และกรรมาธิการการเมืองคือ พลเรือเอก ยฺเหวียน หฺวาจื้อ

#### กองทัพอากาศ

กองทัพอากาศกองทัพปลดปล่อยประชาชนจีน () มีกำลังพลประมาณ 395,000 นายถูกแบ่งออกเป็นกองบัญชาการภาคพื้นกองทัพอากาศ (TCAF) 5 แห่ง และกองบิน 24 กองบิน ใน ค.ศ. 2024 ระบบได้ถูกเปลี่ยนแปลงเป็น 11 ฐานระดับรอง ทำหน้าที่ควบคุมกองบินน้อย กองบินส่วนใหญ่มีการปรับเปลี่ยนโครงสร้างเป็นกองบินน้อย แต่บางหน่วย (โดยเฉพาะกองบินทิ้งระเบิด และหน่วยปฏิบัติการพิเศษบางส่วน) ยังคงปฏิบัติการในฐานะกองบิน หน่วยปฏิบัติการที่ใหญ่ที่สุดภายในเหล่าทัพอากาศคือกองบิน ซึ่งมีกรมบิน 2–3 กรม โดยแต่ละกรมจะมีอากาศยาน 20–36 ลำ กองบินน้อยมีอากาศยานตั้งแต่ 24–50 ลำเหล่าขีปนาวุธพื้นสู่อากาศจัดระเบียบเป็นกองพลและกองพลน้อย นอกจากนี้ยังมีกองพลส่งทางอากาศอีก 3 กอง ซึ่งขึ้นตรงต่อกองทัพอากาศ รหัส J-XX และ XXJ เป็นรหัสที่หน่วยข่าวกรองตะวันตกใช้เรียกโครงการพัฒนาเครื่องบินขับไล่รุ่นที่ห้าอย่างน้อยหนึ่งโครงการของจีน ผู้บัญชาการคนปัจจุบันคือ พลอากาศเอก ฉาง ติงฉิว และกรรมาธิการการเมืองคือ พลอากาศเอก กัว ผู่เซี่ยว

#### กองทัพจรวด

กองทัพจรวดกองทัพปลดปล่อยประชาชนจีน () เป็นกองกำลังขีปนาวุธทางยุทธศาสตร์หลักของกองทัพปลดปล่อยประชาชน มีกำลังพลอย่างน้อย 120,000 นาย มีหน้าที่ควบคุมอาวุธนิวเคลียร์และขีปนาวุธทางยุทธศาสตร์ของจีน คาดการณ์ว่าอาวุธนิวเคลียร์ทั้งหมดของจีนมีจำนวนระหว่าง 100 ถึง 400 หัวรบเทอร์โมนิวเคลียร์ 

กองทัพจรวดถูกแบ่งออกเป็นฐานต่าง ๆ ที่มีหมายเลขเรียงตามลำดับตั้งแต่ 61 ถึง 67 โดยฐานทั้ง 6 แห่งแรกนั้นประจำและปฏิบัติการอยู่ในกองบัญชาการภาคพื้นต่าง ๆ ของประเทศ ขณะที่ฐานหมายเลข 67 ทำหน้าที่เป็นคลังอาวุธนิวเคลียร์กลางของจีน ผู้บัญชาการคนปัจจุบันคือ พลเอก หลี่ ยฺวี่เชา และกรรมาธิการการเมืองคือ พลเอก สฺวี จงปัว

### เหล่าทัพเสริม
กองทัพปลดปล่อยประชาชนมีเหล่าทัพเสริม () 4 เหล่า ได้แก่ กองทัพอวกาศ กองกำลังปริภูมิไซเบอร์ กองกำลังสนับสนุนสารสนเทศ และกองกำลังสนับสนุนการส่งกำลังบำรุงร่วม ระบบสี่เหล่าทัพเสริมนี้ได้รับการจัดตั้งขึ้นเมื่อ 19 เมษายน ค.ศ. 2024

## กำลังพล
### การสรรหาบุคคลและการรับราชการ

กองทัพปลดปล่อยประชาชนก่อตั้งขึ้นโดยอาศัยกำลังอาสาสมัครทั้งหมดในช่วงเริ่มต้น ใน ค.ศ. 1955 เพื่อเป็นส่วนหนึ่งของความพยายามในการปฏิรูปกองทัพปลดปล่อยประชาชนให้ทันสมัย กฎหมายการรับราชการทหารฉบับแรกได้บัญญัติให้มีระบบการเกณฑ์ทหารขึ้น ตั้งแต่ปลายคริสต์ทศวรรษ 1970 เป็นต้นมา กองทัพปลดปล่อยประชาชนมีลักษณะเป็นกองกำลังผสมที่ประกอบด้วยทั้งทหารกองประจำการและอาสาสมัคร ทหารกองประจำการที่ครบกำหนดระยะเวลาการรับราชการ สามารถสมัครเป็นทหารอาสาสมัครเพื่อปฏิบัติหน้าที่ต่อไปได้อีกเป็นเวลา 16 ปี ตามกฎหมายแล้ว การรับราชการทหารในกองทัพปลดปล่อยประชาชนถือเป็นข้อบังคับสำหรับพลเมืองจีนทุกคน อย่างไรก็ตาม ยังไม่มีการบังคับใช้กฎหมายเกณฑ์ทหารในประเทศจีนนับตั้งแต่ ค.ศ. 1959

### สตรีและชนกลุ่มน้อย

สตรีมีส่วนร่วมอย่างแพร่หลายในสงครามนอกแบบ รวมถึงตำแหน่งในการรบจริง ในกองทัพแดงจีนตลอดช่วงการปฏิวัติ สงครามกลางเมืองจีน (ค.ศ. 1927–1949) และสงครามจีน–ญี่ปุ่นครั้งที่สอง (ค.ศ. 1937–1945) ภายหลังการก่อตั้งสาธารณรัฐประชาชนจีนและการปรับเปลี่ยนกองทัพปลดปล่อยประชาชนให้เป็นองค์กรทหารแบบกองทัพสมัยใหม่ บทบาทของสตรีในกองทัพก็ได้ค่อย ๆ เปลี่ยนแปลงไปสู่บทบาทสนับสนุน บริการทางการแพทย์ และการส่งกำลังบำรุง การเข้าร่วมกองทัพถือเป็นตัวเลือกอันทรงเกียรติสำหรับสตรี การรับราชการทหารเปิดโอกาสให้บุคลากรได้รับการศึกษา ฝึกอบรม เพิ่มสถานะทางสังคม และมีโอกาสย้ายไปประจำการในเขตเมืองหลังจากสิ้นสุดระยะเวลารับราชการ ในช่วงการปฏิวัติทางวัฒนธรรม การเข้ารับราชการทหารได้รับการยกย่องว่าเป็นเอกสิทธิ์และเป็นวิธีหนึ่งในการหลีกเลี่ยงการรณรงค์ทางการเมืองและการถูกบังคับขู่เข็ญ

ในคริสต์ทศวรรษ 1980 กองทัพปลดปล่อยประชาชนได้ดำเนินการลดกำลังพลครั้งใหญ่ท่ามกลางการปฏิรูปเศรษฐกิจของจีน โดยมีการปลดประจำการทหารสตรีกลับสู่สังคมพลเรือนเพื่อส่งเสริมการพัฒนาเศรษฐกิจ ขณะเดียวกัน การกีดกันสตรีออกจากกองทัพก็มีขอบเขตที่ขยายตัวมากขึ้น ในคริสต์ทศวรรษ 1990 กองทัพปลดปล่อยประชาชนได้ฟื้นฟูการรับสมัครสตรีเข้าประจำการในหน่วยทหารประจำการทั่วไป แต่เน้นการบรรจุในตำแหน่งเฉพาะทางที่ไม่เกี่ยวข้องกับการรบเป็นหลัก สตรีส่วนใหญ่ได้รับการฝึกฝนในสาขา เช่น วิชาการ/วิศวกรรม การแพทย์ การสื่อสาร ข่าวกรอง งานด้านวัฒนธรรม และงานบริหาร ซึ่งสอดคล้องกับบทบาททางเพศแบบดั้งเดิม สตรีในกองทัพปลดปล่อยประชาชนมีแนวโน้มที่จะเป็นนักเรียนนายร้อยและนายทหารมากกว่าทหารกองประจำการ เนื่องมาจากความเชี่ยวชาญเฉพาะทาง องค์กรทางทหารยังคงรักษาหน่วยรบหญิงบางส่วนไว้เพื่อเป็นตัวอย่างของความเสมอภาคทางสังคม

ทั้งทหารหญิงประจำการและนักเรียนนายร้อยหญิงในกองทัพปลดปล่อยประชาชนได้รับการฝึกพื้นฐานเช่นเดียวกับทหารชาย แต่ส่วนใหญ่จะปฏิบัติหน้าที่ในองค์กรที่มีสตรีเป็นส่วนใหญ่ ด้วยเหตุผลทางอุดมการณ์ กฎระเบียบที่กำหนดการแยกเพศภายในกองทัพปลดปล่อยประชาชนจึงถูกยกเลิก อย่างไรก็ตาม การจัดโครงสร้างที่แยกเพศสำหรับองค์กรสตรีนั้นยังคงมีอยู่โดยพิจารณาจากความสะดวก สตรีมีแนวโน้มที่จะดำรงตำแหน่งผู้บังคับบัญชาในองค์กรที่มีสตรีเป็นส่วนใหญ่ เช่น หน่วยทางการแพทย์ การส่งกำลังบำรุง การวิจัย และการเมือง แต่บางครั้งก็พบได้ในหน่วยรบเมื่อยามสงบ ในกองทัพอากาศ สตรีมักเป็นนักบินเครื่องบินขนส่งหรือเป็นลูกเรือ ตั้งแต่ ค.ศ. 1949 เป็นต้นมา มีเจ้าหน้าที่หญิงระดับสูงในกองทัพปลดปล่อยประชาชนเป็นจำนวนน้อย แต่การเลื่อนตำแหน่งยังคงเป็นเรื่องที่เกิดขึ้นไม่บ่อยนัก ในคริสต์ทศวรรษ 2010 สตรีมีบทบาทในการปฏิบัติการรบมากขึ้น โดยปฏิบัติหน้าที่ร่วมกับบุคลากรชายในองค์กรที่ประกอบด้วยทั้งชายและหญิง และต้องผ่านมาตรฐานทางกายภาพที่เท่าเทียมกัน

กองทัพส่งเสริมโอกาสของสตรีในกองทัพอย่างจริงจัง เช่น การเฉลิมฉลองวันสตรีสากลสำหรับสมาชิกของกองทัพ การเผยแพร่ข้อมูลเกี่ยวกับความสำเร็จครั้งแรกของนายทหารสตรีและทหารกองประจำการหญิง รวมถึงการปฏิบัติหน้าที่กับกองกำลังรักษาสันติภาพหรือการประจำการบนเรือบรรทุกเครื่องบินลำแรกของกองทัพเรือ การประกาศความสำเร็จของทหารหญิงในสื่อของรัฐ และการส่งเสริมกองกำลังพิเศษหญิงผ่านรายงานข่าวหรือสื่อยอดนิยม กองทัพปลดปล่อยประชาชนไม่เคยเผยแพร่ข้อมูลรายละเอียดเกี่ยวกับสัดส่วนเพศของกองทัพ แต่มูลนิธิเจมส์ทาวน์ได้ประมาณการว่าสตรีมีสัดส่วนประมาณร้อยละ 5 ของกำลังพลประจำการในประเทศจีน

ความเป็นเอกภาพของชาติและบูรณภาพแห่งดินแดนเป็นแก่นหลักของการปฏิวัติคอมมิวนิสต์จีน กองทัพแดงจีนและกองทัพปลดปล่อยประชาชนในยุคต่อมาได้มีนโยบายในการสรรหาบุคคลจากชนกลุ่มน้อยเข้าร่วมกองทัพอย่างจริงจัง ในช่วงสงครามกลางเมืองจีน มีการจัดตั้งหน่วยทหารม้าชาวมองโกลขึ้น ในช่วงสงครามเกาหลี ชนกลุ่มน้อยเกาหลีในประเทศจีนจำนวนมากถึง 50,000 คนได้อาสาสมัครเข้าร่วมกองทัพปลดปล่อยประชาชน การสรรหาบุคคลจากชนกลุ่มน้อยของกองทัพปลดปล่อยประชาชนโดยทั่วไปมีความสัมพันธ์เชิงบวกกับนโยบายของรัฐ ในช่วงเริ่มแรก ชนกลุ่มน้อยจะได้รับการปฏิบัติอย่างดี โดยให้ความใส่ใจเป็นพิเศษในการสรรหาและการฝึกอบรม ในคริสต์ทศวรรษ 1950 ชาติพันธุ์มองโกลมีสัดส่วนร้อยละ 52 ของนายทหารทั้งหมดในภูมิภาคทหารมองโกเลียใน ในช่วงการก้าวกระโดดไกลไปข้างหน้าและการปฏิวัติทางวัฒนธรรม กองทัพได้ให้ความสำคัญกับ "วัฒนธรรมสังคมนิยม" นโยบายการผสมผสาน และการสร้างอัตลักษณ์ร่วมระหว่างทหารที่มีเชื้อชาติต่างกัน

สำหรับนักเรียนนายร้อยและเจ้าหน้าที่ที่เป็นชนกลุ่มน้อย การพัฒนาโดยรวมเป็นไปตามนโยบายระดับชาติ โดยทั่วไป เจ้าหน้าที่ชนกลุ่มน้อยจะดำรงตำแหน่งเจ้าหน้าที่ในภูมิภาคบ้านเกิดของตน ตัวอย่างเช่น กองกำลังอาสาสมัครในเขตปกครองตนเองชนชาติอี๋ พบว่ามีผู้บังคับบัญชาระดับกองพันและกรมทหารที่มีเชื้อสายอี๋คิดเป็นสัดส่วนเกินกว่าร้อยละ 34 ขณะที่กองกำลังอาสาสมัครท้องถิ่นทิเบต พบว่ามีผู้บังคับบัญชาที่มีเชื้อสายทิเบตคิดเป็นสัดส่วนร้อยละ 45 ชนกลุ่มน้อยสามารถบรรลุตำแหน่งระดับสูงในกองทัพปลดปล่อยประชาชน และโอกาสของการแต่งตั้งดูเหมือนจะสอดคล้องกับสัดส่วนประชากรชนกลุ่มน้อยในประเทศจีน บุคคลสำคัญที่เป็นที่รู้จักได้แก่ พลเอก โอลางฮู ชาวมองโกล ดำรงตำแหน่งระดับสูงในภูมิภาคมองโกเลียใน และเคยเป็นรองประธานาธิบดีสาธารณรัฐประชาชนจีน และพลโท ไซฟุดดีน อาซีซี ชาวอุยกูร์ ดำรงตำแหน่งในคณะกรรมการกลางพรรคคอมมิวนิสต์จีน ภายในกองทัพเคยเกิดเหตุการณ์ที่แสดงถึงความไม่ไว้วางใจทางเชื้อชาติอยู่บ้าง เหตุการณ์หนึ่งที่เป็นที่ประจักษ์ชัดคือการแปรพักตร์เข้าร่วมกับสหภาพโซเวียตของพลเอก มาร์กุบ อิสคาคอฟ ชาวมุสลิมตาตาร์ ในคริสต์ทศวรรษ 1960 อย่างไรก็ตาม การที่เขาแปรพักตร์ไปนั้นมีสาเหตุหลักมาจากความผิดหวังต่อนโยบายกระโดดก้าวไกลที่ล้มเหลว มากกว่าจะมาจากภูมิหลังทางชาติพันธุ์ของเขา ในยุคปัจจุบัน การแสดงออกถึงความหลากหลายทางชาติพันธุ์ปรากฏเด่นชัดที่สุดในหมู่นายทหารชั้นผู้น้อย มีชนกลุ่มน้อยเพียงไม่กี่คนเท่านั้นที่ขึ้นถึงตำแหน่งระดับสูงสุด

### ชั้นยศ

## ยุทธภัณฑ์
ตามข้อมูลของกระทรวงกลาโหมสหรัฐ จีนกำลังพัฒนาอาวุธพลังงานจลน์, เลเซอร์กำลังสูง, อาวุธไมโครเวฟกำลังสูง, อาวุธลำแสงอนุภาค และอาวุธคลื่นแม่เหล็กไฟฟ้าโดยได้รับเงินทุนด้านการทหารเพิ่มขึ้น

กองทัพปลดปล่อยประชาชนกล่าวถึงรายงานที่ว่า การปรับปรุงกองทัพขึ้นอยู่กับการขายเทคโนโลยีขั้นสูงจากพันธมิตรของอเมริกา โดยผู้นำระดับสูงกล่าวว่า "บางคนนำความร่วมมือทางการค้าปกติของจีนกับต่างประเทศเข้ามาเป็นเรื่องการเมือง จนทำให้ชื่อเสียงเราเสียหาย" โดยมีการมีส่วนสนับสนุน ได้แก่ เครื่องยนต์ดีเซลขั้นสูงของยุโรปสำหรับเรือรบจีน การออกแบบเฮลิคอปเตอร์ทางทหารจาก Eurocopter โซนาร์ต่อต้านเรือดำน้ำและเฮลิคอปเตอร์ของฝรั่งเศส เทคโนโลยีของออสเตรเลียสำหรับเรือขีปนาวุธชั้นหงไป้ และเทคโนโลยีขีปนาวุธ เลเซอร์ และเครื่องบินที่อิสราเอลจัดหาให้อเมริกา

ตามข้อมูลของสถาบันวิจัยสันติภาพนานาชาติสตอกโฮล์ม จีนกลายเป็นผู้ส่งออกอาวุธหลักรายใหญ่เป็นอันดับสามของโลกในช่วง ค.ศ. 2010–2014 โดยเพิ่มขึ้นร้อยละ 143 จากช่วง ค.ศ. 2005–2009 และยังคำนวณด้วยว่าจีนจะแซงหน้ารัสเซียขึ้นเป็นผู้ส่งออกอาวุธรายใหญ่เป็นอันดับสองของโลกภายใน ค.ศ. 2020

ส่วนแบ่งของจีนในการส่งออกอาวุธทั่วโลกจึงเพิ่มขึ้นจากร้อยละ 3 เป็นร้อยละ 5 จีนจัดหาอาวุธหลักให้กับ 35 ประเทศใน ค.ศ. 2010–2014 สัดส่วนที่สำคัญ (มากกว่าร้อยละ 68 เล็กน้อย) ของการส่งออกของจีนไปยังสามประเทศ ได้แก่ ปากีสถาน บังกลาเทศ และเมียนมาร์ จีนยังส่งออกอาวุธหลักไปยัง 18 ประเทศในแอฟริกาด้วย ตัวอย่างการเพิ่มขึ้นของการมีบทบาทในประเทศจีนในฐานะซัพพลายเออร์อาวุธใน ค.ศ. 2010–2014 ได้แก่ ข้อตกลงกับเวเนซุเอลาสำหรับยานเกราะ เครื่องบินขนส่งและเครื่องบินฝึก กับแอลจีเรียสำหรับเรือฟริเกตสามลำ กับอินโดนีเซียสำหรับการจัดหาขีปนาวุธต่อต้านเรือหลายร้อยลูก และกับไนจีเรียสำหรับการจัดหายานรบทางอากาศไร้คนขับหลายลำ

จากความก้าวหน้าอย่างรวดเร็วในอุตสาหกรรมอาวุธ จีนจึงพึ่งพาการนำเข้าอาวุธน้อยลง โดยลดลงร้อยละ 42 ระหว่าง ค.ศ. 2005–09 และ ค.ศ. 2010–14 รัสเซียคิดเป็นร้อยละ 61 ของการนำเข้าอาวุธจากจีน รองลงมาคือฝรั่งเศสร้อยละ 16 และยูเครนร้อยละ 13 เฮลิคอปเตอร์ถือเป็นส่วนสำคัญของการส่งมอบให้กับรัสเซียและฝรั่งเศส โดยการออกแบบของฝรั่งเศสผลิตภายใต้ใบอนุญาตในจีน

ในช่วงหลายปีที่ผ่านมา จีนได้ดิ้นรนเพื่อออกแบบและผลิตเครื่องยนต์ที่มีประสิทธิภาพสำหรับยานพาหนะรบและขนส่ง ใน ค.ศ. 2010–14 รัฐบาลยังคงนำเข้าเครื่องยนต์จำนวนมากจากรัสเซียและยูเครนเพื่อใช้กับเครื่องบินรบ เครื่องบินฝึกและขนส่งขั้นสูงที่ออกแบบในประเทศ และเรือรบ นอกจากนี้ ยังผลิตเครื่องยนต์สำหรับเครื่องบินรบ เรือรบ และยานเกราะที่ออกแบบโดยอังกฤษ ฝรั่งเศส และเยอรมนี โดยส่วนใหญ่เป็นส่วนหนึ่งของข้อตกลงที่มีผลใช้บังคับมานานหลายทศวรรษ

ในเดือนสิงหาคม ค.ศ. 2021 จีนได้ทดสอบขีปนาวุธความเร็วเหนือเสียงที่สามารถบรรจุอาวุธนิวเคลียร์ได้ ซึ่งสามารถบินวนรอบโลกก่อนจะพุ่งเข้าหาเป้าหมายด้วยความเร็ว *Financial Times* รายงานว่า "การทดสอบดังกล่าวแสดงให้เห็นว่าจีนได้พัฒนาอาวุธความเร็วเหนือเสียงอย่างน่าทึ่งและมีความก้าวหน้ามากกว่าที่ทางการสหรัฐตระหนักมาก" ระหว่างการฝึกซ้อม Zapad-81 ใน ค.ศ. 2021 กับกองกำลังรัสเซีย อุปกรณ์ส่วนใหญ่เป็นอาวุธใหม่ของจีน เช่น เครื่องบินแจ้งเตือนและควบคุมทางอากาศ เคเจ-500, เครื่องบินขับไล่ J-20 และ J-16, เครื่องบินขนส่ง Y-20 และโดรนตรวจการณ์และรบ การซ้อมรบร่วมอีกครั้งเกิดขึ้นในเดือนสิงหาคม ค.ศ. 2023 ใกล้กับอะแลสกา

เมื่อวันที่ 24 กันยายน ค.ศ. 2024 กองทัพอากาศกองทัพปลดปล่อยประชาชนได้ทำการทดสอบขีปนาวุธข้ามทวีป (ICBM) ครั้งแรกเหนือมหาสมุทรแปซิฟิกนับตั้งแต่ต้นคริสต์ทศวรรษ 1980

### การสงครามไซเบอร์

หลักคำสอนทางทหารของโลกตะวันตกมีความเชื่อกันว่ากองทัพปลดปล่อยประชาชนได้เริ่มดำเนินการกับประเทศต่าง ๆ โดยใช้สงครามไซเบอร์แล้ว จำนวนเหตุการณ์ไซเบอร์ที่กองทัพจีนริเริ่มนั้นเพิ่มขึ้นอย่างมีนัยสำคัญตั้งแต่ ค.ศ. 1999 จนถึงปัจจุบัน
สงครามไซเบอร์ได้รับการยอมรับว่าเป็นเทคนิคที่มีคุณค่าเพราะเป็นเทคนิคที่ไม่สมมาตรซึ่งเป็นส่วนหนึ่งของปฏิบัติการด้านข้อมูลและสงครามข้อมูล ตามที่พันเอกสองคนของกองทัพบกกองทัพปลดปล่อยประชาชน เหลียว เฉียง และหวัง เซียงซุ่ย เขียนไว้ในหนังสือ *[[Unrestricted Warfare]]* "วิธีการที่ไม่ใช้กำลังอาวุธ ไม่ใช้กำลังทหาร หรือแม้แต่ไม่ก่อให้เกิดการสูญเสียชีวิตและการนองเลือด ล้วนแต่ช่วยให้บรรลุเป้าหมายของสงครามได้สำเร็จ หรืออาจมากกว่านั้นด้วยซ้ำ"
แม้จีนจะถูกสงสัยเรื่องการสอดส่องทางไซเบอร์มาเป็นเวลานานแล้ว แต่ในวันที่ 24 พฤษภาคม ค.ศ. 2011 กองทัพปลดปล่อยประชาชนจีนได้ประกาศว่ามี "ศักยภาพด้านไซเบอร์"

ในเดือนกุมภาพันธ์ ค.ศ. 2013  สื่อได้ระบุชื่อ "Comment Crew" ว่าเป็นกลุ่มแฮกเกอร์ในกองทัพปลดปล่อยประชาชนของจีน ในเดือนพฤษภาคม ค.ศ. 2014 คณะลูกขุนใหญ่ของรัฐบาลกลางในสหรัฐได้ฟ้องเจ้าหน้าที่หน่วย 61398 จำนวน 5 นายในข้อกล่าวหาทางอาญาที่เกี่ยวข้องกับการโจมตีทางไซเบอร์ต่อบริษัทเอกชนที่มีฐานอยู่ในสหรัฐหลังจากสำนักงานสอบสวนกลาง (FBI) กล่าวหาว่าเจ้าหน้าที่เหล่านี้เปิดเผยข้อมูลประจำตัวร่วมกับหน่วยข่าวกรองของสหรัฐ เช่น CIA

ในเดือนกุมภาพันธ์ ค.ศ. 2020 รัฐบาลสหรัฐได้ฟ้องร้องสมาชิกกองทัพปลดปล่อยประชาชนในข้อหาละเมิดข้อมูลของบริษัท Equifax เมื่อ ค.ศ. 2017 ซึ่งเกี่ยวข้องกับการแฮ็กเข้าไปในบริษัท Equifax และการขโมยข้อมูลละเอียดอ่อน ซึ่งเป็นส่วนหนึ่งของการโจรกรรมครั้งใหญ่ที่มีการขโมยความลับทางการค้าด้วย แม้พรรคคอมมิวนิสต์จีนจะปฏิเสธข้อกล่าวหาเหล่านี้ก็ตาม

### ศักยภาพด้านนิวเคลียร์

การทดสอบอาวุธนิวเคลียร์ครั้งแรกของจีนเกิดขึ้นใน ค.ศ. 1964 และการทดสอบระเบิดไฮโดรเจนครั้งแรกเกิดขึ้นใน ค.ศ. 1967 ที่ลอปนูร์ การทดสอบยังคงดำเนินต่อไปจนถึง ค.ศ. 1996 เมื่อประเทศลงนามสนธิสัญญาห้ามทดสอบอาวุธนิวเคลียร์โดยครอบคลุม (CTBT) แต่ไม่ได้ให้สัตยาบัน

จำนวนหัวรบนิวเคลียร์ในคลังแสงของจีนยังคงเป็นความลับของรัฐ มีการประมาณขนาดคลังอาวุธของจีนแตกต่างกันออกไป *[[วารสารนักวิทยาศาสตร์ด้านอะตอม]]* และสหพันธ์นักวิทยาศาสตร์อเมริกันประมาณการใน ค.ศ. 2024 ว่าจีนมีหัวรบนิวเคลียร์สำรองประมาณ 438 ลูก ขณะที่กระทรวงกลาโหมสหรัฐประมาณการว่ามีหัวรบนิวเคลียร์ที่ใช้งานได้จริงมากกว่า 500 ลูก ทำให้จีนกลายเป็นประเทศที่มีหัวรบนิวเคลียร์สำรองมากเป็นอันดับ 3 ของโลก

นโยบายของจีนโดยทั่วไปคือการไม่เป็นฝ่ายเริ่มก่อน แต่ยังคงใช้กำลังตอบโต้เพื่อการยับยั้ง ซึ่งมีเป้าหมายไปยังทรัพย์สินที่มีมูลค่าสูง เช่น เมืองใหญ่ หรือโครงสร้างพื้นฐานสำคัญ จากการศึกษาวิจัยของมหาวิทยาลัยป้องกันประเทศใน ค.ศ. 2023 พบว่าหลักคำสอนด้านนิวเคลียร์ของจีนในอดีตมักมุ่งเน้นไปที่การรักษาความสามารถในการโจมตีครั้งที่สองที่ปลอดภัย

### อวกาศ

หลังเห็นบทบาทสำคัญของอวกาศต่อความสำเร็จทางทหารของสหรัฐในสงครามอ่าว จีนยังคงมองอวกาศเป็นขอบเขตสำคัญทั้งในความขัดแย้งและการแข่งขันเชิงกลยุทธ์ระหว่างประเทศ กองทัพปลดปล่อยประชาชนปฏิบัติการกลุ่มดาวเทียมหลายดวงเพื่อทำหน้าที่ลาดตระเวน นำทาง สื่อสาร และทำหน้าที่ต่อต้านอวกาศ นักวางแผนที่มหาวิทยาลัยป้องกันประเทศของกองทัพปลดปล่อยประชาชนคาดการณ์ว่าการดำเนินการในอวกาศของจีนจะเป็นการตอบโต้หรือเป็นการป้องกันหากเป็นไปตามเงื่อนไข เช่น การโจมตีดาวเทียมของจีน การโจมตีจีน หรือการขัดขวางการลงจอดสะเทินน้ำสะเทินบกของกองทัพปลดปล่อยประชาชน ตามแนวทางนี้ นักวางแผนคาดการณ์ว่าประเทศจะต้องมีศักยภาพในการตอบโต้และความสามารถในการโจมตีครั้งที่สองต่อฝ่ายตรงข้ามที่แข็งแกร่ง นักวางแผนมองเห็นสงครามอวกาศในขอบเขตจำกัด ดังนั้นจึงพยายามระบุจุดอ่อนแต่สำคัญในระบบอวกาศอื่น

ส่วนประกอบสำคัญของการลาดตระเวนทางอวกาศของกองทัพปลดปล่อยประชาชน ได้แก่ ดาวเทียมเจียนปิง (แนวหน้า) ที่มีชื่อแฝงว่าเหยาก่าน  () และเกาเฟิน () ดาวเทียมเหล่านี้เก็บรวบรวมภาพอิเล็กโทรออปติก (EO) เพื่อรวบรวมการแสดงภาพเป้าหมายอย่างแท้จริง ภาพเรดาร์รูรับแสงสังเคราะห์ (SAR) เพื่อเจาะผ่านสภาพอากาศเมฆมากในภาคใต้ของจีน และภาพข่าวกรองอิเล็กทรอนิกส์ (ELINT) เพื่อให้ข้อมูลข่าวกรองในการกำหนดเป้าหมายบนเรือของศัตรู กองทัพปลดปล่อยประชาชนยังใช้ประโยชน์จากบริการดาวเทียมระบุตำแหน่ง นำทาง และกำหนดเวลา (PNT) BeiDou ของประเทศที่มีประสิทธิภาพสูงสำหรับกองกำลังและแพลตฟอร์มข่าวกรอง เฝ้าระวัง และลาดตระเวน (ISR) ของตนอีกด้วย เพื่อการสื่อสารที่ปลอดภัย กองทัพปลดปล่อยประชาชนใช้ดาวเทียมชุดจงซิงและเฟิงหฺวา ซึ่งทำให้สามารถส่งข้อมูลและเสียงได้อย่างปลอดภัยผ่านแบนด์ C, Ku และ UHF การติดตั้งดาวเทียมต่อต้านดาวเทียมและดาวเทียมนอกอวกาศของกองทัพปลดปล่อยประชาชนรวมถึงดาวเทียมชุดฉือเจี้ยนและฉือเยี่ยนก็ได้นำความกังวลอย่างมากจากประเทศตะวันตก

กองทัพปลดปล่อยประชาชนยังมีบทบาทสำคัญในโครงการอวกาศของจีน จนถึงปัจจุบัน ผู้เข้าร่วมทั้งหมดได้รับการคัดเลือกจากสมาชิกกองทัพอากาศกองทัพปลดปล่อยประชาชน จีนกลายเป็นประเทศที่ 3 ของโลกที่ส่งมนุษย์ขึ้นสู่อวกาศด้วยยานเฉินโจว 5 ในวันที่ 15 ตุลาคม ค.ศ. 2003 โดยหยาง ลี่เหว่ย์ เฉินโจว 6 ในวันที่ 12 ตุลาคม ค.ศ. 2005 โดยเฟ่ย์ จฺวิ้นหลง และเนี่ย ไห่เชิ่ง และเฉินโจว 7 ในวันที่ 25 กันยายน ค.ศ. 2008 โดยไจ๋ จื้อกัง, หลิว ปั๋วหมิง และจิ๋ง ไห่เผิง

กองทัพปลดปล่อยประชาชนเริ่มพัฒนาระบบต่อต้านขีปนาวุธและต่อต้านดาวเทียมภายใต้ชื่อรหัสว่า "โครงการ 640" รวมถึงเลเซอร์จากพื้นดินและขีปนาวุธต่อต้านดาวเทียมใน ค.ศ. 1960 ในวันที่ 11 มกราคม ค.ศ. 2007 จีนประสบความสำเร็จในการทดสอบขีปนาวุธต่อต้านดาวเทียมด้วยขีปนาวุธ KKV ชั้น SC-19

กองทัพปลดปล่อยประชาชนได้ทดสอบยานอวกาศความเร็วเหนือเสียง 2 ประเภท คือ เครื่องบินอวกาศเฉิงหลง และยานอวกาศรุ่นใหม่ที่สร้างโดยบริษัทอากาศยานเฉิงตู มีภาพถ่ายปรากฏเพียงไม่กี่ภาพนับตั้งแต่เปิดเผยเมื่อปลาย ค.ศ. 2007 ก่อนหน้านี้ ภาพอุโมงค์ลมของห้องปฏิบัติการคลื่นกระแทกเอนทัลปีสูงของห้องปฏิบัติการหลักของสถาบันวิทยาศาสตร์จีนด้านพลศาสตร์ก๊าซอุณหภูมิสูง (LHD) ได้รับการเผยแพร่ในสื่อของจีน การทดสอบด้วยความเร็วสูงถึงมัค 20 เกิดขึ้นเมื่อประมาณ ค.ศ. 2001

## งบประมาณ

งบประมาณทางทหารอย่างเป็นทางการของจีนสำหรับ ค.ศ. 2024 อยู่ที่ 1.67 ล้านล้านหยวน (231,000 ล้านดอลลาร์สหรัฐ) ซึ่งเพิ่มขึ้นร้อยละ 7.2 จากปีที่แล้ว สถาบันวิจัยสันติภาพนานาชาติสตอกโฮล์ม (SIPRI) ประมาณการว่าค่าใช้จ่ายด้านการทหารของจีนอยู่ที่ 296,000 ล้านดอลลาร์สหรัฐใน ค.ศ.  2023 ถือเป็นค่าใช้จ่ายด้านการป้องกันประเทศที่ใหญ่เป็นอันดับสองของโลกรองจากสหรัฐและคิดเป็นร้อยละ 12 ของค่าใช้จ่ายด้านการป้องกันประเทศของโลก**'

## สัญลักษณ์

### เพลง

คณะกรรมาธิการการทหารกลางกำหนดให้มาร์ชกองทัพปลดปล่อยประชาชนเป็นเพลงสรรเสริญกองทัพเมื่อวันที่ 25 กรกฎาคม ค.ศ. 1981 ประพันธ์คำร้องโดยกง มู่ (ชื่อจริง: จาง หย่งเหนียน; จีน: 张永年) และประพันธ์ทำนองโดยเจิ้ง ลฺวี่เฉิง นักแต่งเพลงชาวจีนที่เกิดในเกาหลี

### ธงและตราสัญลักษณ์

ตราสัญลักษณ์กองทัพปลดปล่อยประชาชนประกอบด้วยวงกลมที่มีดาวสีแดงพร้อมอักษรจีนสองตัว "" (แปลตรงตัว "แปดหนึ่ง") หมายถึงการก่อการกำเริบหนานชางซึ่งเริ่มต้นในวันที่ 1 สิงหาคม ค.ศ. 1927 (วันแรกของเดือนที่แปด) และเป็นสัญลักษณ์ถึงการก่อตั้งกองทัพปลดปล่อยประชาชนโดยพรรคคอมมิวนิสต์จีน การรวมอักษรทั้งสองตัว ("") ไว้เป็นสัญลักษณ์ของประวัติศาสตร์การปฏิวัติของพรรคที่มีนัยทางอารมณ์ที่รุนแรงเกี่ยวกับอำนาจทางการเมืองที่พรรคต้องเสียเลือดเพื่อให้ได้มา ธงกองทัพปลดปล่อยประชาชนเป็นธงสงครามของกองทัพปลดปล่อยประชาชน โดยรูปแบบของธงมีดาวสีทองอยู่ที่มุมซ้ายบน และ "" ทางด้านขวาของดาว วางบนพื้นสีแดง แต่ละเหล่าทัพยังมีธงของตนเอง โดย  บนสุดของธงจะเป็นแบบเดียวกับธงกองทัพปลดปล่อยประชาชน ส่วน  ล่างสุดของธงจะมีสีประจำเหล่าทัพต่าง ๆ อยู่

ธงกองทัพบกใช้แถบสีเขียวป่า ธงกองทัพเรือใช้แถบสีน้ำเงินและขาว ธงกองทัพอากาศใช้แถบสีฟ้า ธงกองทัพจรวดใช้แถบสีเหลือง สีเขียวป่าแทนโลก แถบสีน้ำเงินและสีขาวแทนท้องทะเล สีฟ้าแทนอากาศ และสีเหลืองแทนแสงแฟลร์ของการยิงขีปนาวุธ


File:People's Liberation Army Flag of the People's Republic of China.svg|alt=A golden star, along with three Chinese characters, placed on a red background.|PLA
File:Ground Force Flag of the People's Republic of China.svg|alt=A golden star, along with three Chinese characters, placed on a red background. At the bottom of a flag is a green bar.|กองทัพปลดปล่อยประชาชน
File:Naval Ensign of the People's Republic of China.svg|alt=A golden star, along with three Chinese characters, placed on a red background. At the bottom of a flag are stripes of blue, white, blue, white and blue.|กองทัพเรือ
File:Air Force Flag of the People's Republic of China.svg|alt=A golden star, along with three Chinese characters, placed on a red background. At the bottom of a flag is a sky blue bar.|กองทัพอากาศ
File:Rocket Force Flag of the People's Republic of China.svg|alt=A golden star, along with three Chinese characters, placed on a red background. At the bottom of a flag is a yellow bar.|กองทัพจรวด


## ดูเพิ่ม

* เค้าโครงสงครามกลางเมืองจีน
* เค้าโครงประวัติศาสตร์การทหารของสาธารณรัฐประชาชนจีน
* กองทัพสาธารณรัฐจีน

## อ้างอิง

### บรรณานุกรม
* 
* 
* 
* 
* 
* 


หมวดหมู่:ฝ่ายทหารของพรรคสังคมนิยม
หมวดหมู่:กองทัพปลดปล่อยแห่งชาติ
หมวดหมู่:ประวัติศาสตร์พรรคคอมมิวนิสต์จีน
หมวดหมู่:การเมืองจีน